[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 15.11.2005

COM(2005) 579 τελικό

2005/0228 (COD)

Πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 1592/2002, της 15ης Ιουλίου 2002, για κοινούς κανόνες στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφάλειας της Αεροπορίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Κανονιστικό πλαίσIO

Από την έναρξη ισχύος, τον Σεπτέμβριο 2002, του κανονισμού (ΕΚ) αριθ. 1592/2002[1], η Κοινότητα έχει αποκλειστική αρμοδιότητα στον τομέα της αξιοπλοΐας και της περιβαλλοντικής συμβατότητας των αεροναυτικών προϊόντων, εξαρτημάτων και εξοπλισμού. Τα προαναφερθέντα, καθώς και οι οργανισμοί σχεδιασμού, κατασκευής ή συντήρησής τους, οφείλουν πλέον να ανταποκρίνονται σε ενιαίους κανόνες και υποχρεώσεις που θεσπίζει η Επιτροπή[2].

Ο εν λόγω κανονισμός θεσπίζει Ευρωπαϊκό Οργανισμό Ασφάλειας της Αεροπορίας (ΕΟΑΑ) που παρέχει στην Επιτροπή όλη την τεχνική εμπειρογνωμοσύνη που χρειάζεται και την βοηθά, ιδίως, στην άσκηση των νομοθετικών και κανονιστικών της αρμοδιοτήτων. Ο Οργανισμός δημιουργεί επίσης ένα σύστημα επιτήρησης της αγοράς, ώστε να ελέγχει την εφαρμογή της κοινοτικής νομοθεσίας, να εκτιμά τις επιπτώσεις της και να προβαίνει σε κάθε χρήσιμη υπόδειξη σχετικά με το θέμα. Τα πιστοποιητικά και οι άδειες που πιστοποιούν τη συμμόρφωση των προϊόντων και των οργανισμών στους κοινούς κανόνες εκδίδονται είτε από τον ΕΟΑΑ είτε από τις αρμόδιες εθνικές διοικήσεις: ο ΕΟΑΑ παρεμβαίνει για την πιστοποίηση του τύπου των προϊόντων και για τους φορείς που είναι εγκατεστημένοι σε τρίτες χώρες· οι εθνικές διοικήσεις εκδίδουν τα ατομικά πιστοποιητικά και τις εγκρίσεις της πλειονότητας των φορέων που βρίσκονται στο έδαφός τους, με βάση τους κοινούς κανόνες και υπό τον έλεγχο του Οργανισμού.

Οι αρμοδιότητες του Οργανισμού καθορίζονται βάσει του πεδίου εφαρμογής του κανονισμού (ΕΚ) αριθ. 1592/2002. Μετά την έκδοση αυτού του κειμένου, κατέστη σαφές ότι οι στόχοι που αναφέρονται στο άρθρο 2, ήτοι, κατά κύριο λόγο, η εγγύηση του καλύτερου δυνατού ενιαίου επιπέδου ασφάλειας και η δημιουργία θεμιτών όρων ανταγωνισμού για τους αερομεταφορείς δεν θα μπορούσε να επιτευχθεί παρά μόνο με τη διεύρυνση του πεδίου εφαρμογής στις αερομεταφορές και στη χορήγηση των αδειών του ιπτάμενου πληρώματος. O νομοθέτης ανέθεσε άλλωστε ρητά στην Επιτροπή να υποβάλει πρόταση σχετικά με αυτό το θέμα, και να επανεξετάσει το θέμα του κανονιστικού συστήματος για τα αεροσκάφη των τρίτων χωρών[3].

2. Οι σημερινες προκλησεισ

Πράγματι, οι κοινές αεροπορικές αρχές (ΚΑΑ)[4] έχουν από καιρό καταρτίσει κανόνες σχετικά με τις ενέργειες των αεροσκαφών που εκτελούν εμπορικές αερομεταφορές[5] ή με τις άδειες άσκησης επαγγέλματος και την κατάρτιση του πληρώματος[6], αλλά η εφαρμογή των εν λόγω κανόνων εναπόκειται στην κρίση των συμμετεχόντων κρατών και συνεπώς, εφόσον εφαρμόζονται, εφαρμόζονται με πολύ διαφορετικούς τρόπους στην Κοινότητα. Κατά συνέπεια, το επίπεδο ασφαλείας δεν είναι ενιαίο. Εξάλλου, το γεγονός ότι εξακολουθούν να υπάρχουν διαφορές σε εθνικό επίπεδο διαταράσσει τη σωστή λειτουργία της εσωτερικής αγοράς.

Η ένταξη των κανόνων του JAR-OPS στην κοινοτική νομοθεσία, με την εκκρεμούσα τροποποίηση του κανονισμού (ΕOΚ) αριθ. 3922/91[7], θα αποτελέσει αναμφισβήτητα πρόοδο, αλλά δεν θα παράσχει επαρκές επίπεδο εναρμόνισης, διότι θα αφορά μόνο τις εμπορικές αερομεταφορές. Οι άλλοι τύποι αεροσκαφών, οι άλλες εμπορικές ή μη εμπορικές δραστηριότητες δεν θα καλύπτονται από τους εν λόγω κοινούς κανόνες, οι οποίοι εξάλλου δεν θα αφορούν ούτε τις άδειες άσκησης επαγγέλματος του ιπτάμενου πληρώματος ούτε τα αεροσκάφη των τρίτων χωρών.

Η ασφάλεια των αεροσκαφών των τρίτων χωρών που ασκούν δραστηριότητες στην Κοινότητα απαιτεί ωστόσο καλύτερες εγγυήσεις. Τα παραρτήματα της Σύμβασης του Σικάγο καταρτίζουν τους ελάχιστους κανόνες στους οποίους τα αεροσκάφη, οι αερομεταφορείς και τα πληρώματα οφείλουν να συμμορφώνονται για να γίνονται δεκτά στη διεθνή εναέρια κυκλοφορία. Ο έλεγχος της τήρησης αυτών των υποχρεώσεων εμπίπτει κατά πρώτον στην αρμοδιότητα του κράτους εγγραφής του αεροσκάφους, αλλά τα άλλα συμβαλλόμενα κράτη έχουν τη δυνατότητα να επιθεωρούν τα αεροσκάφη που υπερίπτανται του εδάφους τους για να ελέγχουν την ασφάλεια. Στην Κοινότητα, αυτή η δυνατότητα υλοποιείται με την οδηγία «SAFA»[8], που παραπέμπει στα παραρτήματα 1, 6 και 8 της Σύμβασης του Σικάγο. Αλλά οι έλεγχοι που θα διεξάγονται από τα κράτη μέλη στο πλαίσιο αυτό θα βασίζονται μόνο σε αυτούς τους ελάχιστους κανόνες, που δεν καλύπτουν όλα τα θέματα της αεροπορικής ασφάλειας.

3. Γνώμη του Ευρωπαϊκού Οργανισμού Ασφάλειας της Αεροπορίας και διαβουλεύσεις με τα ενδιαφερόμενα μέρη

Σε αυτό το πλαίσιο η Επιτροπή αποφάσισε να δώσει συνέχεια στο αίτημα του νομοθέτη προτείνοντας να επεκταθούν οι κοινοί κανόνες ασφαλείας στις αεροπορικές δραστηριότητες, στις άδειες των χειριστών αεροσκαφών και στα αεροσκάφη των τρίτων χωρών.

Για τον σκοπό αυτό, η Επιτροπή ήταν υποχρεωμένη, δυνάμει του άρθρου 14 του κανονισμού (ΕΚ) αριθ. 1592/2002, να λάβει προηγουμένως τη γνώμη του ΕΟΑΑ. Ο Οργανισμός, από την πλευρά του, σύμφωνα με τους εσωτερικούς κανόνες[9] του και τις διεθνείς πρακτικές στον τομέα, όφειλε να συμβουλευθεί λεπτομερώς το σύνολο των ενδιαφερομένων μερών και να λάβει υπόψη του τα υποβληθέντα σχόλια πριν να είναι σε θέση να διατυπώσει γνώμη. Συνεπώς δημοσίευσε στον ιστότοπό του[10], στις 27 Απριλίου 2004, συμβουλευτικό έγγραφο για "την εφαρμοσιμότητα, τις βασικές αρχές και τις βασικές απαιτήσεις σχετικά με τις ικανότητες των χειριστών αεροσκαφών, τις αεροπορικές δραστηριότητες και τις κανονιστικές διατάξεις των αεροσκαφών των τρίτων χωρών που χρησιμοποιούνται από μη κοινοτικούς αερομεταφορείς"[11]. Στο διάστημα μεταξύ 30 Απριλίου και 31 Ιουλίου 2004, το εν λόγω έγγραφο προκάλεσε 1 695 σχόλια που υπέβαλαν 93 άτομα, εθνικές αρχές, επιχειρήσεις ή οργανώσεις. Στα σχόλια αυτά ο Οργανισμός έδωσε γραπτή απάντηση και τα ενδιαφερόμενα μέρη είχαν τη δυνατότητα να σχολιάσουν την απάντηση[12].

Με βάση τα σχόλια που υποβλήθηκαν κατά τις εν λόγω διαβουλεύσεις, ο Οργανισμός εμβάθυνε την ανάλυσή του και διαβίβασε στην Επιτροπή, στις 15 Δεκεμβρίου 2004, γνώμη που συνιστά την επέκταση των κοινών κανόνων στην εκμετάλλευση των αεροσκαφών, στα τυπικά προσόντα των χειριστών αεροσκαφών και στα αεροσκάφη των τρίτων χωρών[13]. Η εν λόγω γνώμη, η οποία είναι διαθέσιμη στον ιστότοπο του Οργανισμού, "αντανακλά την πλειονότητα των γνωμών που εκφράστηκαν κατά τις διαβουλεύσεις και παρουσιάζει συμβιβαστικές λύσεις που πιθανόν να αποτελέσουν αντικείμενο ευρείας συναίνεσης".

4. Μελέτη επιπτωσεων

Της παρούσας κανονιστικής πρότασης προηγήθηκε μελέτη επιπτώσεων που κατήρτισαν οι υπηρεσίες της Επιτροπής. Εξετάστηκαν ιδίως δύο εναλλακτικές λύσεις:

- η λύση, την οποία προτείνει ο νομοθέτης, της επέκτασης του πεδίου εφαρμογής του κανονισμού (ΕΚ) αριθ. 1592/2002, και συνεπώς των αρμοδιοτήτων του Ευρωπαϊκού Οργανισμού Ασφάλειας της Αεροπορίας·

- η λύση της μεταφοράς στο κοινοτικό δίκαιο, μέσω του κανονισμού (ΕOΚ) αριθ. 3922/91, των κανόνων που καθορίζονται μέσω της διακυβερνητικής συνεργασίας που έχει καθιερωθεί στο πλαίσιο των ΚΑΑ.

Από τη μελέτη αυτή προκύπτει σαφώς το πλεονέκτημα που παρουσιάζει για την αεροπορική ασφάλεια και για τη βελτίωση της λειτουργίας της εσωτερικής αγοράς, μια καθαρά κοινοτική λύση: συνεπώς επελέγη η λύση της επέκτασης του πεδίου εφαρμογής του κανονισμού (ΕΚ) αριθ. 1592/2002.

5. Κανονιστική προταση

5.1. Μέσο και μέθοδος

Για να επεκταθούν οι κοινοί κανόνες στις αεροπορικές δραστηριότητες, στις άδειες των χειριστών αεροσκαφών και στα αεροσκάφη των τρίτων χωρών, η επέκταση του πεδίου εφαρμογής του κανονισμού 1592/2002 επιβάλλεται ως το καταλληλότερο νομοθετικό μέσο, δεδομένου ότι πρόκειται να ανατεθούν στον ΕΟΑΑ, που συστάθηκε δυνάμει του εν λόγω εγγράφου, νέα καθήκοντα σε αυτούς τους τομείς, ιδίως όσον αφορά την κατάρτιση των κανονιστικών διατάξεων και την πιστοποίηση.

Για να αποφύγουν τα ενδιαφερόμενα μέρη άσκοπη αναστάτωση και υπέρβαση των δαπανών, οι κοινοί κανόνες θα βασίζονται σε αυτούς που μέχρι τώρα καθόριζαν οι ΚΑΑ, ήτοι στους JAR-OPS, JAR-FCL και JAR-STD. Συνεπώς θα καταστούν υποχρεωτικοί και θα εφαρμόζονται ενιαία σε ολόκληρη την Κοινότητα. Η ίδια μέθοδος επελέγη, κατά την έκδοση του κανονισμού (ΕΚ) αριθ. 1592/2002, για τους κανόνες σχετικά με την αξιοπλοΐα.

5.2. Περιεχόμενο

5.2.1. Τροποποιήσεις που επιφέρονται στη γνώμη του Οργανισμού

1. Η πρόταση της Επιτροπής βασίζεται στη γνώμη που διατύπωσε ο ΕΟΑΑ· σε ορισμένα σημεία όμως η Επιτροπή θέλησε να ξεχωρίσει τη θέση της για να ενισχύσει και να διατηρήσει περαιτέρω το επίπεδο ασφάλειας της πολιτικής αεροπορίας στην Ευρώπη. Σύμφωνα με τις διατάξεις του άρθρου 12.2(β) του κανονισμού (ΕΚ) αριθ. 1592/2002, οι εν λόγω τροποποιήσεις πραγματοποιήθηκαν σε συνεννόηση με τον Οργανισμό:

- Κατά κύριο λόγο, η Επιτροπή θέλησε έτσι να επεκτείνει το πεδίο εφαρμογής του κανονισμού για να συμπεριλάβει τα αεροσκάφη που χρησιμοποιούνται, για οποιονδήποτε σκοπό, στην Κοινότητα, στα όρια που επιτρέπει η Σύμβαση του Σικάγο. Το πεδίο των παραγράφων 1(β) και 1(γ) του άρθρου 4 είναι συνεπώς ευρύτερο από αυτό που προτείνεται στη γνώμη του ΕΟΑΑ.

- Όσον αφορά το πλήρωμα θαλάμου επιβατών, ο Οργανισμός πρότεινε να υπόκειται σε κοινές απαιτήσεις ασφάλειας, αλλά, λαμβανομένης υπόψη της γνώμης που εκφράστηκε κατά πλειοψηφία κατά τις διαβουλεύσεις, όχι σε διαδικασία πιστοποίησης. Ο ΕΟΑΑ επέστησε ωστόσο την προσοχή της Επιτροπής στο παράλογο της κατάστασης του εν λόγω προσωπικού, το οποίο εξακολουθεί στα περισσότερα κράτη μέλη να είναι το μόνο προσωπικό στο οποίο έχουν ανατεθεί καθήκοντα ασφαλείας ή προστασίας, χωρίς να του χορηγείται πιστοποίηση, ενώ διαδραματίζει σημαντικό ρόλο για την εγγύηση της ασφάλειας των επιβατών, όπως αποδεικνύει η ευτυχής έκβαση του ατυχήματος στο Τορόντο στις 2 Αυγούστου 2005. Η Επιτροπή θεωρεί ότι η συνέχιση αυτής της κατάστασης θα αντιτίθετο στους στόχους που θέτει το άρθρο 2 του κανονισμού (ΕΚ) αριθ. 1592/2002. Η Επιτροπή προτείνει συνεπώς, για να συνεχιστεί η κίνηση που άρχισε με την εκκρεμούσα τροποποίηση του κανονισμού (ΕOΚ) αριθ. 3922/91, να χορηγείται στο πλήρωμα θαλάμου επιβατών βεβαίωση [άρθρο 6β(4)] που να αποδεικνύει ότι συμμορφώνεται προς τις βασικές απαιτήσεις που θεσπίζει το νέο παράρτημα IV του κανονισμού (ΕΚ) αριθ. 1592/2002.

- Η Επιτροπή θεώρησε ότι η απαλλαγή των υπερελαφρών αεροσκαφών από τους κοινούς κανόνες πιθανόν να μην απαιτείται πλέον συστηματικά, διότι οι επιδόσεις ορισμένων από αυτά τα αεροσκάφη είναι πλέον όμοιες με αυτές των ελαφρών αεροπλάνων. Η Επιτροπή επιθυμεί συνεπώς να αναληφθούν εργασίες το συντομότερο δυνατόν για να εξεταστεί εάν και κατά πόσον ορισμένα από αυτά τα αεροσκάφη πρέπει να υπόκεινται σε κοινούς κανόνες (αιτιολογική σκέψη 4).

5.2.2. Επέκταση του πεδίου εφαρμογής του κανονισμού

2. Όσον αφορά τις αεροπορικές δραστηριότητες, τις άδειες των χειριστών αεροσκαφών και τα αεροσκάφη των τρίτων χωρών, επελέγησαν οι λύσεις που πρότεινε ο ΕΟΑΑ και οι κύριες γραμμές της κανονιστικής πρότασης μπορούν να συνοψισθούν ως εξής:

- Αεροπορικές δραστηριότητες:

Για να βελτιωθεί η ασφάλεια των πολιτών, ιδίως στο έδαφος, και να διευκολυνθεί η ελεύθερη κυκλοφορία των υπηρεσιών στο πλαίσιο της εσωτερικής αγοράς, η πρόταση κανονισμού θα επεκτείνει τους κοινούς κανόνες σε όλες τις αεροπορικές δραστηριότητες [άρθρο 4(1β)] και την υποχρέωση πιστοποίησης σε όλους τους εμπορικούς φορείς [άρθρο 6β(2)]. Τα πιστοποιητικά θα εκδίδονται από τα κράτη μέλη ή, ενδεχομένως, από τον ΕΟΑΑ [άρθρο 15β(1)], ο οποίος θα μπορούσε επίσης, κάθε φορά που θα καθίστατο απαραίτητο, να επιβάλει οδηγίες πτητικής λειτουργίας [άρθρο 15β(2)].

Για τις μη εμπορικές δραστηριότητες, οι κανόνες θα προσαρμοστούν στον σύνθετο χαρακτήρα των χρησιμοποιούμενων αεροσκαφών και δεν θα αποτελούν αντικείμενο πιστοποίησης, όπως συμβαίνει ήδη στα περισσότερα κράτη μέλη. Στις περιπτώσεις που αυτές οι δραστηριότητες διεξάγονται με σύνθετα αεροσκάφη [άρθρο 3(ι)], ο εκάστοτε αερομεταφορέας οφείλει ωστόσο να αποδείξει ότι είναι σε θέση να ανταποκριθεί στο σύνολο των βασικών απαιτήσεων που σχετίζονται με τις αεροπορικές δραστηριότητες (άρθρο 6β(3) και παράρτημα IV).

- Άδειες άσκησης επαγγέλματος για τους χειριστές αεροσκαφών:

Η πρόταση κανονισμού επιβάλλει στην πλειονότητα των χειριστών αεροσκαφών που ασκούν δραστηριότητες στην Κοινότητα την υποχρέωση να είναι κάτοχοι άδειας που εκδίδεται με βάση κοινές απαιτήσεις σχετικά με τις θεωρητικές και πρακτικές γνώσεις τους και με τις σωματικές τους ικανότητες [άρθρο 4(1α)] Οι οργανισμοί κατάρτισης χειριστών αεροσκαφών, τα κέντρα και το προσωπικό στα οποία έχει ανατεθεί να πιστοποιούν τις σωματικές τους ικανότητες, καθώς και οι προσομοιωτές πτήσης, θα πρέπει επίσης να αποτελούν αντικείμενο πιστοποίησης με βάση κοινούς κανόνες [άρθρο 6α(1), (2), (3), (4) και (5)]. Θα ανατεθεί στον ΕΟΑΑ να επιβλέπει την ορθή εφαρμογή αυτών των κανόνων από τους εθνικούς οργανισμούς πιστοποίησης, και θα εκδίδει ο ίδιος πιστοποιητικά για τους οργανισμούς και τους προσομοιωτές πτήσης στις τρίτες χώρες [άρθρο 15α].

Εντούτοις, δεν θα επιβάλλονται ίδιοι κανόνες σε όλους τους χειριστές αεροσκαφών καθότι, σε ορισμένες περιπτώσεις, θα ήταν δυσανάλογοι. Συνεπώς, παρόλο που οι εμπορικές μεταφορές θα υπόκεινται στις μέγιστες απαιτήσεις, οι άλλοι τομείς της αεροπορίας θα πρέπει να υπόκεινται σε κανόνες προσαρμοσμένους στην πολυπλοκότητα των αεροσκαφών και στον σύνθετο χαρακτήρα του εναερίου χώρου στον οποίο κινούνται. Πιο συγκεκριμένα, η αεροπορία αναψυχής θα πρέπει να ληφθεί περισσότερο υπόψη απ’ ό,τι συμβαίνει σήμερα: πράγματι, οι ειδικοί κανόνες που έχουν καταρτίσει οι ΚΑΑ (JAR-FCL PPL) θεωρούνται συχνά υπερβολικοί. Η πρόταση κανονισμού θα καθιερώσει συνεπώς μια νέα κατηγορία αδειών, την «άδεια ιδιωτικού χειριστή αεροσκάφους αναψυχής», καλύτερα προσαρμοσμένη στην κατάσταση αυτής της κατηγορίας χρήστη του εναερίου χώρου. Η άδεια αυτή θα εκδίδεται από οργανισμούς αξιολόγησης εγκεκριμένους από τον ΕΟΑΑ ή από αρμόδια εθνική διοίκηση, κατ' επιλογή του αιτούντος [άρθρα 6α(2) και 15α(1)(β)]. Οι αθλητικές ομοσπονδίες, παραδείγματος χάρη, θα μπορούσαν να αναλάβουν αυτόν τον ρόλο.

- Αεροσκάφη των τρίτων χωρών:

Για να προστατευθεί αποτελεσματικά η ασφάλεια των ευρωπαίων πολιτών, στο έδαφος ή όταν ταξιδεύουν με τα εν λόγω αεροσκάφη, η πρόταση κανονισμού υποβάλλει στους κοινούς κανόνες τα αεροσκάφη των τρίτων χωρών που ασκούν δραστηριότητες στην Κοινότητα, στα όρια που επιτρέπει η Σύμβαση του Σικάγο [άρθρα 5(1), 5(4)(ι), 5(5)(δ), 6α(1), 6β(1)].. Εξάλλου, στην περίπτωση των αερομεταφορέων τρίτων χωρών που ασκούν εμπορικές δραστηριότητες στην Κοινότητα, η τήρηση των κοινών κανόνων θα πρέπει να πιστοποιείται με την έκδοση πιστοποιητικού [άρθρα 6β(2) και (6) και 15β(1)].

5.2.3. Άλλες τροποποιήσεις που επιφέρονται στον κανονισμό

3. Εξάλλου, δεδομένου ότι ο κανονισμός (ΕΚ) αριθ. 1592/2002 άρχισε να ισχύει τον Σεπτέμβριο 2002 και ο ΕΟΑΑ θα αρχίσει να λειτουργεί από τις 28 Σεπτεμβρίου του επόμενου έτους, η Επιτροπή θεωρεί ότι θα ήταν σκόπιμο να αξιοποιείται η πείρα που αποκτήθηκε μετά τις εν λόγω ημερομηνίες για να βελτιώνεται το κείμενο κάθε φορά που είναι αναγκαίο. Πέραν του πεδίου εφαρμογής του, ορισμένες διατάξεις του θα πρέπει να τροποποιηθούν, εκ των οποίων, κυρίως:

- Οι ειδικευμένοι φορείς στους οποίους ανατίθενται καθήκοντα πιστοποίησης από τον Οργανισμό, ή από εθνικές αεροναυτικές αρχές εφόσον πρόκειται για καθήκοντα πιστοποίησης που ανατίθενται στις εν λόγω αρχές από τον Οργανισμό, θα πρέπει να διαπιστεύονται από τον Οργανισμό ο οποίος θα βεβαιώνεται κατ’ αυτόν τον τρόπο για την ικανότητα εκπλήρωσης των εν λόγω καθηκόντων (άρθρο 9α).

- Η διαχείριση των μέτρων παρέκκλισης θα πρέπει να απλουστευθεί: στο μέτρο του δυνατού, η Επιτροπή δεν θα πρέπει να διατυπώνει γνώμη σχετικά με τα μέτρα που λαμβάνουν σχετικά με αυτό το θέμα τα κράτη μέλη παρά μόνον εάν τα μέτρα αυτά δεν είναι σύμφωνα με τον εν λόγω κανονισμό και με τους κανόνες εφαρμογής (άρθρο 10).

- Η σύνθεση του διοικητικού συμβουλίου θα πρέπει να τροποποιηθεί, ιδίως για να αυξηθεί η διαφάνεια: θα πρέπει συνεπώς να τοποθετηθούν παρατηρητές των ενδιαφερομένων μερών. Εξάλλου, η διαχείριση του Οργανισμού θα βελτιωθεί χάρη στη σύσταση Εκτελεστικού Γραφείου που θα υιοθετήσει στρατηγικούς προσανατολισμούς και θα ελέγχει την εφαρμογή των αποφάσεων του Διοικητικού Συμβουλίου (άρθρα 25, 28α, 28β και 28γ).

- Εξάλλου, σύμφωνα με τη γνώμη του Οργανισμού, θα πρέπει να συσταθεί μηχανισμός αποτελεσματικού ελέγχου όλων των αεροσκαφών στην Κοινότητα για να διασφαλιστεί η ουσιαστική τήρηση του συνόλου των κοινοτικών κανόνων ασφαλείας (άρθρο 7).

6. Πίνακας αντιστοιχιασ μεταξυ της νεασ και της παλαιασ αριθμησησ των αρθρων και αναφορα των τροποποιησεων που επιφερονται στον κανονισμο (ΕΚ) αριθ. 1592/2002 :

Νέα αρίθμηση | Παλαιά αρίθμηση | Μεταβολές που επιφέρονται |

1 | 1 | Αμετάβλητο |

2 | 2 | Η θέσπιση όρων θεμιτού ανταγωνισμού αποτελεί επίσης μέρος των επιδιωκόμενων στόχων: προσθήκη του σημείου (2) (στ) |

3 | 3 | Προσθήκη των νέων ορισμών (η) έως (ιδ) και διευκρίνιση του ορισμού των ειδικευμένων φορέων (στ) |

4 | 4 | Για να διασφαλιστεί η ασφάλεια των πολιτών, όλα τα αεροσκάφη που χρησιμοποιούνται στην Κοινότητα υπόκεινται σε κοινοτικούς κανόνες: -Τροποποίηση των σημείων (1) (β) και (γ) -Προσθήκη του σημείου (1) (δ) -Προσθήκη των παραγράφων (1α) και (1β) -Νέα σύνταξη της παραγράφου (2) |

5 | 5 | Προσθήκη των διατάξεων σχετικά με την πιστοποίηση των προϊόντων που σχεδιάζονται και κατασκευάζονται στην Κοινότητα. Απόδειξη συμμόρφωσης στις βασικές απαιτήσεις αξιοπλοΐας για τα αεροσκάφη που έχουν νηολογηθεί σε τρίτη χώρα: -Νέα σύνταξη της παραγράφου (2) -Προσθήκη της παραγράφου (2α) -Τροποποίηση των σημείων (4)(ε) και (στ) Προσθήκη των σημείων (4)(ι) και (5)(δ) |

6 | 6 | Αμετάβλητο |

6α | Νέο | Άδειες άσκησης επαγγέλματος για τους χειριστές αεροσκαφών: |

6β | Νέο | Αεροπορικές δραστηριότητες |

7 | 7 | Τροποποίηση του άρθρου: θέσπιση συλλογικού μηχανισμού επιτήρησης των αεροσκαφών |

8 | 8 | Διευκρινίσεις που καθίστανται αναγκαίες λόγω εισαγωγής των νέων άρθρων 6α και 6β -Νέα σύνταξη της παραγράφου (2) -Προσθήκη της παραγράφου (3) |

9 | 9 | Διευκρινίζονται οι κανόνες σχετικά με την αναγνώριση των πιστοποιητικών τρίτης χώρας: τροποποίηση της παραγράφου (1) |

9α | Νέο | Ειδικευμένοι φορείς |

10 | 10 | Το άρθρο τροποποιείται για να διευκολυνθεί η εφαρμογή των μέτρων παρέκκλισης |

11 | 11 | Τροποποίηση της παραγράφου (4), υπό το φως του νέου άρθρου 7 |

11α | Νέο | Εισαγωγή διατάξεων για την προστασία των πηγών πληροφόρησης |

12 | 12 | Αμετάβλητο |

13 | 13 | Νέα σύνταξη της παραγράφου (γ) και προσθήκη της παραγράφου (δ) διότι οι επιθεωρήσεις τυποποίησης δεν συνεπάγονται λήψη απόφασης αλλά κατάρτιση έκθεσης |

14 | 14 | Νέα σύνταξη της παραγράφου (2)(α) |

15 | 15 | Έκδοση άδειας πτήσεως από τον ΕΟΑΑ, προσόντα του προσωπικού στο οποίο ανατίθεται η εκ νέου θέση σε λειτουργία των προϊόντων μετά τη συντήρηση και πιστοποίηση των φορέων συντήρησης από τον ΕΟΑΑ: -Τροποποίηση των σημείων (1)(ε) και (θ) -Προσθήκη των σημείων (1)(ια) και (ιβ) -Τροποποίηση του σημείου (2)(β)(ii) -Νέα σύνταξη του σημείου (2)(γ) |

15α | Νέο | Πιστοποίηση προσωπικού |

15β | Νέο | Πιστοποίηση των εμπορικών φορέων |

16 | 16 | Νέα σύνταξη |

17 | 17 | Αμετάβλητο |

18 | 18 | Οι σχέσεις του ΕΟΑΑ με τις διοικήσεις και τους ξένους οργανισμούς πρέπει να είναι συμβατές με τη γενική εξωτερική πολιτική της Κοινότητας: τροποποίηση της παραγράφου (2) |

19 | 19 | Αμετάβλητο |

20 | 20 | Αμετάβλητο |

21 | 21 | Αμετάβλητο |

22 | 22 | Αμετάβλητο |

23 | 23 | Αμετάβλητο |

24 | 24 | Για λόγους διαφάνειας, η γνώμη της Επιτροπής για το πρόγραμμα εργασίας του ΕΟΑΑ πρέπει να δημοσιοποιηθεί [(2)(γ)]. Διευκρίνιση της παραγράφου (2)(δ): Ο ΕΟΑΑ μπορεί να αναθέσει αρμοδιότητες πιστοποίησης τόσο σε εθνικές διοικήσεις όσο και σε αναγνωρισμένους φορείς, όπως διευκρινίζεται αλλού στο κείμενο. Το Διοικητικό Συμβούλιο ορίζει τα μέλη του Εκτελεστικού Γραφείου (5) |

25 | 25 | Νέοι κανόνες σχετικά με τη σύνθεση του Διοικητικού Συμβουλίου που περιέχουν τις σχετικές διατάξεις του σχεδίου διοργανικής συμφωνίας σχετικά με τους κανονιστικούς φορείς[14] : τροποποίηση της παραγράφου (1) και προσθήκη της παραγράφου (3) |

26 | 26 | Προσθήκη της παραγράφου (2) |

27 | 27 | Αμετάβλητο |

28 | 28 | Νέοι κανόνες σχετικά με τα δικαιώματα ψήφου στο πλαίσιο του Διοικητικού Συμβουλίου που περιέχουν τις κατάλληλες διατάξεις του σχεδίου διοργανικής συμφωνίας σχετικά με τους κανονιστικούς φορείς : τροποποίηση της παραγράφου (2) |

28α | Νέο | Σύσταση Εκτελεστικού Γραφείου |

28β | Νέο | Σύνθεση του Εκτελεστικού Γραφείου |

28γ | Νέο | Διαδικασίες λήψεως αποφάσεων του Εκτελεστικού Γραφείου |

29 | 29 | Διευκρινίσεις που επιφέρονται στις αρμοδιότητες του εκτελεστικού διευθυντή: νέα σύνταξη της παραγράφου (3) |

30 | 30 | Τροποποίηση των διαδικασιών επιλογής, και παράταση της θητείας του εκτελεστικού διευθυντή και των διευθυντών του ΕΟΑΑ, σύμφωνα με τις διατάξεις του σχεδίου διοργανικής συμφωνίας για τους κανονιστικούς φορείς: τροποποίηση των παραγράφων (1) και (4) |

31 | 31 | Αμετάβλητο |

32 | 32 | Αμετάβλητο |

33 | 33 | Αμετάβλητο |

34 | 34 | Αμετάβλητο |

35 | 35 | Νέα σύνταξη της παραγράφου (1) |

36 | 36 | Αμετάβλητο |

37 | 37 | Αμετάβλητο |

38 | 38 | Αμετάβλητο |

39 | 39 | Αμετάβλητο |

40 | 40 | Αμετάβλητο |

41 | 41 | Νέα διάταξη σχετικά με την παραπομπή στο Δικαστήριο: τροποποίηση των παραγράφων (1) και (2) |

42 | 42 | Αμετάβλητο |

43 | 43 | Αμετάβλητο |

44 | 44 | Αμετάβλητο |

45 | 45 | Νέα σύνταξη, σαφέστερη, της παραγράφου (1) |

46 | 46 | Έρευνες σχετικά με τους αναγνωρισμένους φορείς: νέα σύνταξη της παραγράφου (1) και προσθήκη της παραγράφου (1α) |

46α | Νέο | Διευκρινίσεις σχετικά με το περιεχόμενο και τη μορφή του ετησίου προγράμματος εργασίας |

46β | Νέο | Διευκρινίσεις σχετικά με το περιεχόμενο και τη μορφή της ετήσιας γενικής έκθεσης |

47 | 47 | Αναφορά στον κανονισμό (EK) αριθ. 45/2001[15] και διευκρίνιση σχετικά με την εφαρμογή του κανονισμού (ΕΚ) αριθ. 1049/2001: προσθήκη των παραγράφων (5) και (6) |

48 | 48 | Εναρμόνιση με τον δημοσιονομικό κανονισμό του Οργανισμού: νέα σύνταξη της παραγράφου (1) |

49 | 49 | Αμετάβλητο |

50 | 50 | Αμετάβλητο |

51 | 51 | Αμετάβλητο |

52 | 52 | Αμετάβλητο |

53 | 53 | Στην παράγραφο 4, οι προσωρινές διατάξεις σχετικά με την κοινοτική επιδότηση καταργούνται |

54 | 54 | Αμετάβλητο |

55 | 55 | Αμετάβλητο |

56 | 56 | Κατάργηση της παραγράφου (3) που κατέστη άνευ αντικειμένου |

57 | 57 | Αμετάβλητο (το άρθρο 2 της παρούσας πρότασης περιέχει νέες διατάξεις σχετικά με τις καταργήσεις) |

58 | 58 | Αμετάβλητο (το άρθρο 3 της παρούσας πρότασης περιέχει νέες διατάξεις σχετικά με την έναρξη ισχύος) |

Παράρτημα Ι | Παράρτημα Ι | Αμετάβλητο |

Παράρτημα ΙΙ | Παράρτημα ΙΙ | Τροποποιήσεις |

Παράρτημα ΙΙΙ | Νέο | Βασικές απαιτήσεις σχετικά με τις άδειες των χειριστών αεροσκαφών |

Παράρτημα IV | Νέο | Βασικές απαιτήσεις σχετικά με τις αεροπορικές δραστηριότητες |

Παράρτημα V | Νέο | Κριτήρια για τους ειδικευμένους φορείς |

7. Επικουρικότητα και αναλογικοτητα

Στην Ευρώπη, τα κράτη συνεργάζονται από καιρό στο πλαίσιο των ΚΑΑ για την εκπόνηση κοινών κανόνων ασφάλειας της αεροπορίας οι οποίοι, από τη φύση τους, δεν μπορούν να είναι καθαρά εθνικοί. Εντούτοις, δεδομένου ότι η εφαρμογή αυτών των κανόνων επαφίεται στην κρίση των ενδιαφερομένων μερών, τα κράτη μέλη συμφώνησαν αμέσως ότι για να επιτευχθεί ενιαίο και υψηλό επίπεδο ασφαλείας απαιτείται κοινοτική δράση.

Συνεπώς ο κανονισμός (ΕOΚ) αριθ. 3922/91, και κατόπιν ο κανονισμός (ΕΚ) αριθ. 1592/2002, μετέφεραν προοδευτικά στην Κοινότητα τις αρμοδιότητες των κρατών μελών στον τομέα της αξιοπλοΐας και της περιβαλλοντικής συμβατότητας των αεροναυτικών προϊόντων. Θεσπίστηκαν επίσης κοινοί κανόνες όσον αφορά τις άδειες του προσωπικού, με την οδηγία 91/670/EOK, και όσον αφορά την ασφάλεια των αεροσκαφών των τρίτων χωρών, με την οδηγία 2004/36/EK.

Με την έκδοση της οδηγίας 91/670/EOK, ο νομοθέτης ανέθετε ήδη στην Επιτροπή να παρουσιάσει μέτρα για τη θέσπιση εναρμονισμένων απαιτήσεων στον τομέα των αδειών και του προγράμματος κατάρτισης. Ένα έτος αργότερα, ο κανονισμός (ΕOΚ) αριθ. 2407/92[16] περί της εκδόσεως αδειών των αερομεταφορέων ανήγγειλε την κατάρτιση κανονισμού του Συμβουλίου για το πιστοποιητικό του αερομεταφορέα. Εξάλλου, με τη θέσπιση του κανονισμού (ΕΚ) αριθ. 1592/2002, ο νομοθέτης αναγνώρισε ότι δεν είναι δυνατόν να επιτευχθεί βέλτιστο επίπεδο ασφάλειας και ομοιογένειας παρά μόνο με την επέκταση του πεδίου εφαρμογής του στις αεροπορικές δραστηριότητες και στις άδειες άσκησης επαγγέλματος του ιπτάμενου πληρώματος, και παράλληλα θεώρησε σκόπιμο να καλύπτει το εν λόγω έγγραφο και τα αεροσκάφη των τρίτων χωρών.

Κατά συνέπεια, η ανάγκη αναλήψεως κοινοτικής δράσεως για την επίτευξη του επιδιωκόμενου στόχου, ήτοι της θέσπισης και ενιαίας εφαρμογής των κοινών κανόνων για τις άδειες των χειριστών αεροσκαφών, τις αεροπορικές δραστηριότητες και τα αεροσκάφη τρίτων χωρών, θεωρείται σαφώς αποδεκτή. Η κανονιστική πρόταση δεν υπερβαίνει τα απαιτούμενα για την επίτευξη αυτού του στόχου. Ανταποκρίνεται συνεπώς στις αρχές της επικουρικότητας και της αναλογικότητας που καθιερώνονται στο άρθρο 5 της Συνθήκης για την ίδρυση της Ευρωπαϊκής Κοινότητας.

8. Αξιολόγηση

Τα μέτρα που θεσπίζει ο παρών κανονισμός και οι κανόνες εφαρμογής του θα αξιολογηθούν σύμφωνα με τις διατάξεις του άρθρου 51 του κανονισμού (ΕΚ) αριθ. 1592/2002.

2005/0228 (COD)

Πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 1592/2002, της 15ης Ιουλίου 2002, για κοινούς κανόνες στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφάλειας της Αεροπορίας

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη: τη συνθήκη περί ιδρύσεως της Ευρωπαϊκής Κοινότητας, και ιδίως το άρθρο 80 παράγραφος 2,

την πρόταση της Επιτροπής[17],

τη γνώμη της Οικονομικής και Κοινωνικής Επιτροπής[18],

Αφού ζητήθηκε η γνώμη της Επιτροπής των Περιφερειών[19],

Αποφασίζοντας σύμφωνα με τη διαδικασία του άρθρου 251 της Συνθήκης[20],

Εκτιμώντας τα ακόλουθα :

(1) Στη δεύτερη αιτιολογική σκέψη του κανονισμού (ΕΚ) αριθ. 1592/2002, της 15ης Ιουλίου 2002, για κοινούς κανόνες στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφάλειας της Αεροπορίας[21], ορίζεται, μεταξύ άλλων, ότι θα πρέπει να εκπονηθούν κατάλληλες βασικές απαιτήσεις που να καλύπτουν τη λειτουργία των αεροσκαφών και την άδεια ασκήσεως επαγγέλματος των ιπτάμενων πληρωμάτων καθώς και την εφαρμογή του εν λόγω κανονισμού σε αεροσκάφη τρίτων χωρών. Στο άρθρο 7 του εν λόγω κανονισμού, καλείται η Επιτροπή να υποβάλλει, το συντομότερο δυνατόν, προτάσεις στο Ευρωπαϊκό Κοινοβούλιο και στο Συμβούλιο για τις βασικές αρχές, την εφαρμοσιμότητα και τις βασικές απαιτήσεις όσον αφορά το προσωπικό και την οργάνωση που υπεισέρχεται στη λειτουργία των αεροσκαφών.

(2) Η Κοινότητα πρέπει να εκπονήσει, σύμφωνα με τα πρότυπα που προβλέπονται στη Σύμβαση για την πολιτική αεροπορία, που υπεγράφη στο Σικάγο, στις 7 Δεκεμβρίου 1944 ("Σύμβαση του Σικάγου"), τις βασικές απαιτήσεις που ισχύουν για τα πρόσωπα και τους φορείς που ενέχονται στη λειτουργία αεροσκάφους, καθώς και για τα πρόσωπα και τα προϊόντα που ενέχονται στην κατάρτιση και την ιατρική παρακολούθηση των χειριστών. Η Επιτροπή θα πρέπει να εξουσιοδοτηθεί για την κατάρτιση των απαραίτητων εκτελεστικών κανόνων.

(3) Οι ευρωπαίοι πολίτες πρέπει να απολαύουν ανά πάσα στιγμή υψηλού και ομοιόμορφου επιπέδου προστασίας. Συνεπώς, τα αεροσκάφη τρίτων χωρών που πετούν προς, από ή εντός της περιοχής όπου εφαρμόζεται η Συνθήκη, πρέπει να υπόκεινται στη δέουσα κοινοτική επιτήρηση εντός των ορίων που καθορίζονται από τη Σύμβαση του Σικάγου.

(4) Δεν θα ήταν σκόπιμο να υποβάλλονται όλα τα αεροσκάφη στους κοινούς κανόνες, ιδίως τα αεροσκάφη απλού σχεδιασμού ή εκείνα που εκτελούν κυρίως τοπικά δρομολόγια, καθώς και εκείνα που είναι εγχώριας κατασκευής ή ιδιαίτερα σπάνια ή ολιγάριθμα· τα αεροσκάφη αυτά θα πρέπει επομένως να συνεχίσουν να υποβάλλονται στους κανονιστικούς ελέγχους των κρατών μελών. Εντούτοις, θα πρέπει να ληφθούν ανάλογα μέτρα προκειμένου να αυξηθεί γενικά το επίπεδο ασφάλειας των αεροσκαφών αναψυχής.

(5) Θα πρέπει κυρίως να ληφθούν υπόψη αεροσκάφη και ελικόπτερα με χαμηλή μέγιστη μάζα απογείωσης, με αυξανόμενες επιδόσεις, τα οποία μπορούν να πετούν σε όλη την επικράτεια της Κοινότητας και παράγονται με βιομηχανικό τρόπο, επομένως μπορούν να υπόκεινται σε αποτελεσματικότερες ρυθμίσεις σε κοινοτικό επίπεδο ώστε να παρέχουν το απαιτούμενο ομοιόμορφο επίπεδο ασφάλειας και περιβαλλοντικής προστασίας.

(6) Το πεδίο της κοινοτικής δράσης πρέπει να προσδιορίζεται με σαφήνεια ώστε τα πρόσωπα, οι φορείς και τα προϊόντα που υπόκεινται στον παρόντα κανονισμό και οι κανόνες που θεσπίζονται για την εφαρμογή του να μπορούν να προσδιορίζονται χωρίς περιθώρια παρερμηνείας. Το εν λόγω πεδίο πρέπει να προσδιορίζεται σαφώς μέσω της αναφοράς σε κατάλογο αεροσκαφών η λειτουργία των οποίων εξαιρείται από την εφαρμογή του παρόντος κανονισμού.

(7) Θα πρέπει να εκδίδονται πιστοποιητικά ή άδειες για τα αεροναυτικά προϊόντα, τα εξαρτήματα και τον εξοπλισμό, τους φορείς εκμετάλλευσης που ενέχονται σε εμπορικές αεροπορικές μεταφορές, καθώς και τους χειριστές και τα πρόσωπα, τα προϊόντα και τις οργανώσεις που συμμετέχουν στην κατάρτιση και στην ιατρική τους παρακολούθηση, εφόσον έχει διαπιστωθεί ότι πληρούν τις βασικές κοινοτικές απαιτήσεις σύμφωνα με τα πρότυπα της Σύμβασης του Σικάγου. Η Επιτροπή θα πρέπει να εξουσιοδοτηθεί για την κατάρτιση των απαραίτητων εκτελεστικών κανόνων.

(8) Πρέπει να επιτραπεί σε δεόντως πιστοποιημένους φορείς αξιολόγησης η χορήγηση αδειών σε χειριστές αεροσκαφών που ενέχονται σε δραστηριότητες αναψυχής.

(9) Ο Ευρωπαϊκός Οργανισμός Ασφάλειας της Αεροπορίας («ο Οργανισμός») πρέπει να είναι σε θέση να χορηγεί πιστοποιητικά ή άδειες σε πρόσωπα, φορείς και προϊόντα που υπόκεινται στον παρόντα κανονισμό, όταν οι δράσεις σε κεντρικό επίπεδο είναι περισσότερο αποδοτικές συγκριτικά με την πιστοποίηση σε επίπεδο κρατών μελών. Για τον ίδιο λόγο, πρέπει να επιτραπεί στον οργανισμό η λήψη αποφάσεων σχετικά με τη λειτουργία αεροσκάφους, τα τυπικά προσόντα των ιπτάμενων πληρωμάτων ή την ασφάλεια των αεροσκαφών τρίτων χωρών, όταν αυτό είναι το καλύτερο μέσο για την εξασφάλιση της ομοιομορφίας και τη διευκόλυνση της λειτουργίας της εσωτερικής αγοράς.

(10) Για την αποτελεσματική λειτουργία της ασφάλειας της πολιτικής αεροπορίας σε κοινοτικό επίπεδο στους τομείς που καλύπτονται από τον παρόντα κανονισμό απαιτείται ενισχυμένη συνεργασία της Επιτροπής, των κρατών μελών και του Οργανισμού για τον εντοπισμό επικίνδυνων συνθηκών και τη λήψη διορθωτικών μέτρων όπου απαιτείται.

(11) Η προαγωγή της φιλοσοφίας της ασφάλειας και η ορθή λειτουργία του κανονιστικού συστήματος στους τομείς που καλύπτονται από τον παρόντα κανονισμό προϋποθέτουν την άμεση αναφορά συμβάντων και περιστατικών από τα πρόσωπα που τα διαπιστώνουν. Η εν λόγω αναφορά μπορεί να διευκολυνθεί με τη δημιουργία ενός αποποινικοποιημένου περιβάλλοντος μέσω της λήψης σε επίπεδο κρατών μελών των κατάλληλων μέτρων για την προστασία τόσο των εν λόγω πληροφοριών όσο και των πληροφοριοδοτών.

(12) Για λόγους διαφάνειας, στο διοικητικό συμβούλιο του Οργανισμού θα πρέπει να συμμετέχουν παρατηρητές των ενδιαφερόμενων μερών. Για να διασφαλιστεί η χρηστή διοίκηση του Οργανισμού, θα πρέπει να συσταθεί εκτελεστικό γραφείο η οποία θα εγκρίνει στρατηγικές κατευθυντήριες γραμμές και θα παρακολουθεί την υλοποίηση των αποφάσεων του διοικητικού συμβουλίου.

(13) Ο παρών κανονισμός θεσπίζει το κατάλληλο και ολοκληρωμένο πλαίσιο για τον ορισμό και την εφαρμογή κοινών τεχνικών κανόνων και διοικητικών διαδικασιών στον τομέα της πολιτικής αεροπορίας. Θα πρέπει επομένως να καταργηθούν σε εύθετο χρόνο το παράρτημα ΙΙΙ του κανονισμού (ΕΟΚ) αριθ. 3922/91, της 16ης Δεκεμβρίου 1991, για την εναρμόνιση τεχνικών κανόνων και διοικητικών διαδικασιών στον τομέα της πολιτικής αεροπορίας[22] και η οδηγία 91/670/ΕΟΚ του Συμβουλίου, της 16ης Δεκεμβρίου 1991, σχετικά με την αμοιβαία αποδοχή των αδειών άσκησης επαγγέλματος και προσωπικού της πολιτικής αεροπορίας[23], στο σύνολό της, με την επιφύλαξη της έκδοσης πιστοποιητικών ή αδειών για προϊόντα, πρόσωπα και οργανώσεις που έχει πραγματοποιηθεί σύμφωνα με τις προαναφερθείσες νομοθετικές πράξεις.

(14) Τα μέτρα που προβλέπονται από τον παρόντα κανονισμό βασίζονται στη γνώμη που εξέδωσε ο Ευρωπαϊκός Οργανισμός Ασφάλειας της Αεροπορίας[24] σύμφωνα με το άρθρο 12 παράγραφος 2 στοιχείο β) και το άρθρο 14 παράγραφος 1 του κανονισμού (ΕΚ) αριθ. 1592/2002.

(15) Συνεπώς, ο κανονισμός (ΕΚ) αριθ. 1592/2002 πρέπει να τροποποιηθεί αναλόγως,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

ΚΕΦΑΛΑΙΟ I

ΤΡΟΠΟΠΟΙΗΣΕΙΣ ΤΟΥ ΒΑΣΙΚΟΥ ΚΑΝΟΝΙΣΜΟΥ

Άρθρο 1

Ο κανονισμός (EΚ) αριθ. 1592/2002 τροποποιείται ως εξής:

(1) Στο άρθρο 2 παράγραφος 2 προστίθεται το ακόλουθο στοιχείο:

«στ) η παροχή ίσων όρων ανταγωνισμού σε όλους τους φορείς στην εσωτερική αγορά αεροπορικών μεταφορών.»

(2) Το άρθρο 3 τροποποιείται ως εξής:

α) το στοιχείο στ) τροποποιείται ως εξής:

«στ) «ειδικευμένος φορέας»: διαπιστευμένος φορέας που μπορεί να επιτελεί καθήκοντα πιστοποίησης υπό τον έλεγχο και υπ’ ευθύνη του Οργανισμού ή εθνικής αρχής πολιτικής αεροπορίας·»

β) προστίθενται τα ακόλουθα στοιχεία η) έως ιδ):

«η) «φορέας εκμετάλλευσης»: κάθε φυσικό ή νομικό πρόσωπο που εκμεταλλεύεται ή προτίθεται να αναλάβει την εκμετάλλευση ενός ή περισσοτέρων αεροσκαφών·

θ) «εμπορική δραστηριότητα»: αεροναυτική δραστηριότητα έναντι αμοιβής που καλύπτεται από σύμβαση που συνάπτεται μεταξύ ενός φορέα εκμετάλλευσης και ενός πελάτη, στο πλαίσιο της οποίας η κυριότητα του αεροσκάφους που χρησιμοποιείται για τους σκοπούς της εν λόγω σύμβασης δεν ανήκει, άμεσα ή έμμεσα, στον πελάτη, ο δε φορέας εκμετάλλευσης δεν είναι, άμεσα ή έμμεσα, υπάλληλος του πελάτη·

ι) «σύνθετο μηχανοκίνητο αεροσκάφος»:

(i) αεροσκάφος:

- με μέγιστη πιστοποιημένη μάζα απογείωσης άνω των 5.700 kg· ή

- με μέγιστο επιτρεπόμενο αριθμό θέσεων επιβατών που υπερβαίνει τις 9· ή

- πιστοποιημένο για πτητική λειτουργία με ελάχιστο πλήρωμα τουλάχιστον δύο χειριστών· ή

- εξοπλισμένο με στροβιλοκινητήρα(ες)· ή

(ii) ελικόπτερο:

- με μέγιστη πιστοποιημένη μάζα απογείωσης που υπερβαίνει τα 3.175 kg· ή

- με μέγιστο επιτρεπόμενο αριθμό θέσεων επιβατών που υπερβαίνει τις 5· ή

- πιστοποιημένο για πτητική λειτουργία με ελάχιστο πλήρωμα τουλάχιστον δύο χειριστών· ή

(iii) αεροσκάφος κλίνοντος στροφείου·

ια) «δραστηριότητα αναψυχής»: κάθε μη εμπορική δραστηριότητα που αφορά μη σύνθετα μηχανοκίνητα αεροσκάφη·

ιβ) «φορέας αξιολόγησης»: φορέας που μπορεί να αξιολογεί τη συμμόρφωση των νομικών ή φυσικών προσώπων με τους κανόνες που έχουν θεσπιστεί για την εξασφάλιση της τήρησης των βασικών απαιτήσεων του παρόντος κανονισμού και να εκδίδει τα αντίστοιχα πιστοποιητικά·

ιγ) «συνθετικό μέσο πτητικής εκπαίδευσης»: κάθε τύπος συσκευής προσομοίωσης των συνθηκών πτήσεως στο έδαφος· περιλαμβάνονται εξομοιωτές πτήσης, εκπαιδευτικές διατάξεις πτήσης, μέσα εκπαίδευσης διαδικασιών πτήσης και πλοήγησης και διατάξεις εκπαίδευσης σε βασικά όργανα·

ιδ) «ικανότητα»: η καταχώρηση σε άδεια χειριστή η οποία προσδιορίζει τους ειδικούς όρους, τα προνόμια ή τους περιορισμούς που αναφέρονται σε αυτή.»

(3) Το άρθρο 4 τροποποιείται ως εξής:

α) η παράγραφος 1 τροποποιείται ως εξής:

(i) το στοιχείο β) αντικαθίσταται από το ακόλουθο κείμενο:

«β) νηολογημένα σε κράτος μέλος, εκτός εάν η κανονιστική πλευρά της επιτήρησης της ασφάλειάς τους έχει ανατεθεί σε τρίτη χώρα και δεν χρησιμοποιούνται από κοινοτικό φορέα εκμετάλλευσης· ή»

(ii) το στοιχείο γ) αντικαθίσταται από το ακόλουθο κείμενο:

«γ) νηολογημένα σε τρίτη χώρα και χρησιμοποιούμενα από φορέα εκμετάλλευσης για τον οποίο την επιτήρηση της λειτουργίας εξασφαλίζει ένα κράτος μέλος ή χρησιμοποιούμενα προς, από ή εντός της Κοινότητας από φορέα εκμετάλλευσης που εδρεύει ή κατοικεί στην Κοινότητα· ή»

(iii) προστίθεται το ακόλουθο στοιχείο δ):

«δ) νηολογημένα σε τρίτη χώρα ή νηολογημένα σε κράτος μέλος που έχει αναθέσει την κανονιστική πλευρά της επιτήρησης της ασφάλειάς τους σε τρίτη χώρα, και χρησιμοποιούνται από φορέα εκμετάλλευσης τρίτης χώρας προς, από και εντός της Κοινότητας·»

(iv) στην τελευταία πρόταση της παραγράφου 1, το κείμενο «εκτός αν η κανονιστική πλευρά της επιτήρησης της ασφάλειάς τους έχει ανατεθεί σε τρίτη χώρα και δεν χρησιμοποιούνται από κοινοτικό φορέα εκμετάλλευσης» διαγράφεται.

β) προστίθεται η ακόλουθη παράγραφος 1α:

«1α) Το προσωπικό που ενέχεται στις αεροπορικές δραστηριότητες που αναφέρονται στην παράγραφο 1 στοιχεία β) ή γ) πρέπει να συμμορφώνεται με τον παρόντα κανονισμό.»

γ) προστίθεται η ακόλουθη παράγραφος 1β:

«1β) Οι αεροπορικές δραστηριότητες που αναφέρονται στην παράγραφο 1 στοιχεία β), γ) ή δ) πρέπει να είναι σύμφωνες με τον παρόντα κανονισμό.»

δ) η παράγραφος 2 τροποποιείται ως εξής :

«2. Οι παράγραφοι 1, 1α και 1β δεν εφαρμόζονται στα αεροσκάφη που αναφέρονται στο παράρτημα II.»

(4) Το άρθρο 5 τροποποιείται ως εξής:

α) η παράγραφος 2 τροποποιείται ως εξής:

(i) στην εισαγωγική φράση, οι λέξεις «νηολογημένου σε κράτος μέλος αεροσκάφους» αντικαθίστανται από τις λέξεις «αεροσκάφους που αναφέρεται στο άρθρο 4 παράγραφος 1 στοιχείο β)»·

(ii) στο στοιχείο δ), πρώτη πρόταση, οι λέξεις «τον σχεδιασμό, την κατασκευή και τη συντήρηση των προϊόντων» αντικαθίστανται από τις λέξεις «τη συντήρηση των προϊόντων»·

(iii) παρεμβάλλεται το ακόλουθο στοιχείο δδ):

«δδ) οι φορείς που είναι υπεύθυνοι για τον σχεδιασμό και την κατασκευή των προϊόντων, εξαρτημάτων και εξοπλισμού πρέπει να αποδεικνύουν τις ικανότητές τους καθώς και τα μέσα εκτέλεσης των καθηκόντων που συνδέονται με τα προνόμιά τους. Εκτός εάν γίνεται άλλως αποδεκτό, οι εν λόγω ικανότητες και μέσα αναγνωρίζονται μέσω της χορήγησης έγκρισης φορέα. Τα προνόμια που παρέχονται στον εγκεκριμένο φορέα και το πεδίο έγκρισης προσδιορίζονται στους όρους έγκρισης.»

β) προστίθεται η ακόλουθη παράγραφος 2α:

«2α. Τα αεροσκάφη που αναφέρονται στο άρθρο 4 παράγραφος 1 στοιχείο α) και τα εγκατεστημένα επ’ αυτών προϊόντα, εξαρτήματα και εξοπλισμός πρέπει να συμμορφώνονται με την παράγραφο 2 στοιχεία α), β) και δδ) του παρόντος άρθρου.»

γ) η παράγραφος 4 τροποποιείται ως εξής:

(i) στο στοιχείο ε) προστίθενται τα ακόλουθα σημεία (iv), (v) και (vi):

«(iv) αναλυτικό πρόγραμμα συντήρησης που πιστοποιεί την εκπαίδευση ικανότητας τύπου του προσωπικού με στόχο τη συμμόρφωση με την παράγραφο 2 στοιχείο ε)·

(v) αναλυτικό πρόγραμμα για την απόκτηση ικανότητας τύπου χειριστού με στόχο τη συμμόρφωση με το άρθρο 6α·

(vi) κύριος πίνακας βασικού εξοπλισμού όπως απαιτείται και πρόσθετες προδιαγραφές αξιοπλοΐας για συγκεκριμένο τύπο δραστηριότητας με στόχο τη συμμόρφωση με το άρθρο 6β.»

(ii) το στοιχείο στ) αντικαθίσταται από το ακόλουθο κείμενο:

«στ) τις προϋποθέσεις για την έκδοση, τη διατήρηση, την τροποποίηση, την αναστολή ή την ανάκληση των εγκρίσεων φορέων που απαιτούνται σύμφωνα με την παράγραφο 2 στοιχεία δ), δδ) και στ), και τις προϋποθέσεις υπό τις οποίες δεν χρειάζεται να ζητούνται τέτοιες εγκρίσεις·»

(iii) προστίθεται το ακόλουθο στοιχείο ι):

«ι) τον τρόπο με τον οποίο αεροσκάφη που αναφέρονται στο άρθρο 4 παράγραφος 1 στοιχεία γ) και δ) πρέπει να συμμορφώνονται με τις βασικές απαιτήσεις.»

δ) στην παράγραφο 5 προστίθεται το ακόλουθο στοιχείο δ):

«δ) να μην επιβάλλουν σε αεροσκάφη που αναφέρονται στο άρθρο 4 παράγραφος 1 στοιχεία γ) και δ) απαιτήσεις που είναι ασύμβατες με τις υποχρεώσεις ICAO των κρατών μελών.»

(5) Μετά το άρθρο 6 παρεμβάλλονται τα άρθρα 6α και 6β:

«Άρθρο 6a Άδειες άσκησης επαγγέλματος χειριστών αεροσκαφών

1. Οι χειριστές που ενέχονται στη λειτουργία αεροσκάφους που αναφέρεται στο άρθρο 4 παράγραφος 1 στοιχεία β) και γ), καθώς και οι φορείς, τα συνθετικά μέσα πτητικής εκπαίδευσης και τα πρόσωπα που ενέχονται στην εκπαίδευση, τη δοκιμή, τον έλεγχο και την ιατρική αξιολόγησή του πρέπει να συμμορφώνονται προς τις βασικές απαιτήσεις που ορίζονται στο παράρτημα ΙΙΙ.

2. Η λειτουργία αεροσκάφους από χειριστή επιτρέπεται μόνον εφόσον αυτός/ή διαθέτει άδεια και ιατρικό πιστοποιητικό για τη συγκεκριμένη δραστηριότητα.Άδεια χορηγείται σε χειριστή εφόσον αποδεικνύεται ότι αυτός/ή συμμορφώνεται με τους κανόνες που έχουν θεσπιστεί για τη διασφάλιση της τήρησης των βασικών απαιτήσεων που αφορούν τις θεωρητικές γνώσεις, τις πρακτικές δεξιότητες και τη γλωσσομάθεια. Όταν τα προνόμια που παρέχονται βάσει της άδειας περιορίζονται σε δραστηριότητες αναψυχής, είναι δυνατή η χορήγησή της από φορείς αξιολόγησης.Iατρικό πιστοποιητικό χορηγείται σε χειριστή εφόσον αποδεικνύεται ότι αυτός/ή συμμορφώνεται με τους κανόνες που έχουν θεσπιστεί για τη διασφάλιση της τήρησης των βασικών απαιτήσεων καλής υγείας. To εν λόγω ιατρικό πιστοποιητικό χορηγείται από αεροϊατρικούς εξεταστές ή αεροϊατρικά κέντρα· ωστόσο, στην περίπτωση χειριστών που ενέχονται σε δραστηριότητες αναψυχής το ιατρικό πιστοποιητικό είναι δυνατό να χορηγείται από ιατρό γενικής ιατρικής.Τα προνόμια που παρέχονται στον χειριστή και το πεδίο εφαρμογής της άδειας και του ιατρικού πιστοποιητικού πρέπει να προσδιορίζονται στα εν λόγω έγγραφα.Οι απαιτήσεις της δεύτερης και τρίτης παραγράφου είναι δυνατό να πληρούνται με την αποδοχή αδειών και ιατρικών πιστοποιητικών που εκδίδονται από ή εξ ονόματος τρίτης χώρας όσον αφορά χειριστές που ενέχονται στη λειτουργία αεροσκάφους αναφερόμενου στο άρθρο 4 παράγραφος 1 στοιχείο γ).

3. Η ικανότητα των φορέων αξιολόγησης, των φορέων εκπαίδευσης χειριστών και των φορέων που είναι υπεύθυνοι για την αξιολόγηση της κατάστασης της υγείας των χειριστών για την εκτέλεση των καθηκόντων που απορρέουν από τα προνόμιά τους, ως προς την έκδοση αδειών και ιατρικών πιστοποιητικών, αναγνωρίζεται μέσω της χορήγησης σχετικής έγκρισης.Έγκριση χορηγείται σε έναν φορέα εφόσον αποδεικνύεται ότι ο εν λόγω φορέας συμμορφώνεται με τους κανόνες που έχουν θεσπιστεί για την εξασφάλιση της τήρησης των σχετικών βασικών απαιτήσεων όπως ορίζεται στο παράρτημα ΙΙΙ.

Τα προνόμια που παρέχονται βάσει των εγκρίσεων πρέπει να προσδιορίζονται στις εν λόγω εγκρίσεις.

4. Τα συνθετικά μέσα πτητικής εκπαίδευσης που χρησιμοποιούνται για την εκπαίδευση των χειριστών φέρουν πιστοποιητικό. Το εν λόγω πιστοποιητικό χορηγείται εφόσον αποδεικνύεται ότι το μέσον συμμορφώνεται με τους κανόνες που έχουν θεσπιστεί για την εξασφάλιση της τήρησης των σχετικών βασικών απαιτήσεων όπως ορίζεται στο παράρτημα ΙΙΙ.

5. Τα πρόσωπα που είναι υπεύθυνα για την εκπαίδευση των χειριστών και την αξιολόγηση της πτητικής ικανότητάς τους ή της κατάστασης της υγείας τους πρέπει να διαθέτουν κατάλληλο πιστοποιητικό.Το πιστοποιητικό χορηγείται εφόσον αποδεικνύεται ότι ο αιτών συμμορφώνεται με τους κανόνες που έχουν θεσπιστεί για τη διασφάλιση της τήρησης των σχετικών βασικών απαιτήσεων όπως ορίζεται στο παράρτημα ΙΙΙ.

Τα προνόμια που παρέχονται βάσει του πιστοποιητικού πρέπει να προσδιορίζονται στο εν λόγω έγγραφο.

6. Η Επιτροπή θεσπίζει, με τη διαδικασία του άρθρου 54 παράγραφος 3, τους κανόνες για την εφαρμογή του παρόντος άρθρου. Ειδικότερα, προσδιορίζει:

α) τις διάφορες ικανότητες για τις άδειες των χειριστών και τα ιατρικά πιστοποιητικά που απαιτούνται για τα διάφορα είδη των πτητικών δραστηριοτήτων που εκτελούνται·

β) τις προϋποθέσεις για την έκδοση, τη διατήρηση, την τροποποίηση, τον περιορισμό, την αναστολή ή την ανάκληση αδειών, ικανοτήτων για άδειες, ιατρικών πιστοποιητικών, εγκρίσεων για οργανισμούς και φορείς αξιολόγησης και πιστοποιητικών προσωπικού·

γ) τα προνόμια και τις ευθύνες των κατόχων αδειών, ικανοτήτων για άδειες, ιατρικών πιστοποιητικών, εγκρίσεων φορέων και πιστοποιητικών προσωπικού.

7. Κατά τη θέσπιση των εκτελεστικών κανόνων που αναφέρονται στην παράγραφο 6, η Επιτροπή φροντίζει δεόντως ώστε να αντικατοπτρίζουν την εξέλιξη της τεχνολογίας και τις βέλτιστες πρακτικές στον τομέα της εκπαίδευσης χειριστών και να επιτρέπουν την άμεση αντίδραση σε αποδεδειγμένα αίτια ατυχημάτων και σοβαρών συμβάντων.

Άρθρο 6β Αεροπορικές δραστηριότητες

1. Η εκμετάλλευση αεροσκάφους που αναφέρεται στο άρθρο 4 παράγραφος 1 στοιχεία β), γ) και δ) πρέπει να συμμορφώνεται με τις βασικές απαιτήσεις που ορίζονται στο παράρτημα IV.

2. Οι φορείς εκμετάλλευσης που ενέχονται σε εμπορικές δραστηριότητες πρέπει να αποδεικνύουν ότι διαθέτουν την ικανότητα και τα μέσα για την εκτέλεση των καθηκόντων που απορρέουν από τα προνόμιά τους.Οι εν λόγω ικανότητες και τα μέσα πρέπει να αναγνωρίζονται μέσω της χορήγησης πιστοποιητικού.Τα προνόμια που παρέχονται στον φορέα εκμετάλλευσης και το πεδίο των δραστηριοτήτων πρέπει να προσδιορίζονται στο πιστοποιητικό.Η απαίτηση της παρούσας παραγράφου είναι δυνατό να πληρούται με την αποδοχή των πιστοποιητικών που εκδίδονται από η εξ ονόματος τρίτης χώρας όσον αφορά φορείς εκμετάλλευσης που ενέχονται στη λειτουργία αεροσκάφους που αναφέρεται στο άρθρο 4 παράγραφος 1 στοιχείο δ).

3. Οι φορείς εκμετάλλευσης που ενέχονται σε μη εμπορικές δραστηριότητες σύνθετων μηχανοκίνητων αεροσκαφών πρέπει να δηλώνουν ότι διαθέτουν την ικανότητα και τα μέσα για την εκτέλεση των καθηκόντων που σχετίζονται με την εκμετάλλευση των αεροσκαφών.

4. Τα πληρώματα θαλάμου επιβατών που ενέχονται στη λειτουργία αεροσκάφους που αναφέρεται στο άρθρο 4 παράγραφος 1 στοιχεία β) και γ) πρέπει να συμμορφώνονται με τις βασικές απαιτήσεις που ορίζονται στο παράρτημα IV. Διαθέτουν βεβαίωση επαγγελματικής επάρκειας και κατάλληλο ιατρικό πιστοποιητικό σε σχέση με την εκτελούμενη δραστηριότητα.

5. Η Επιτροπή θεσπίζει, με τη διαδικασία του άρθρου 54 παράγραφος 3, τους κανόνες για την εφαρμογή του παρόντος άρθρου. Ειδικότερα, προσδιορίζει:

α) τις προϋποθέσεις για την εκμετάλλευση αεροσκάφους σύμφωνα με τις βασικές απαιτήσεις που ορίζονται στο παράρτημα IV·

β) τις προϋποθέσεις για την έκδοση, τη διατήρηση, την τροποποίηση, τον περιορισμό, την αναστολή ή την ανάκληση του πιστοποιητικού φορέα εκμετάλλευσης που αναφέρεται στην παράγραφο 2·

γ) τα προνόμια και τις ευθύνες των κατόχων πιστοποιητικών·

δ) τις προϋποθέσεις και τις διαδικασίες επιτήρησης και ελέγχου των φορέων εκμετάλλευσης που αναφέρονται στην παράγραφο 3.

ε) τις προϋποθέσεις για την έκδοση, τη διατήρηση, την τροποποίηση, τον περιορισμό, την αναστολή ή την ανάκληση της βεβαίωσης επαγγελματικής επάρκειας των πληρωμάτων θαλάμου επιβατών που αναφέρεται στην παράγραφο 4.

στ) τις προϋποθέσεις για την απαγόρευση και τον περιορισμό των δραστηριοτήτων ή την υπαγωγή τους σε ορισμένους όρους, προς το συμφέρον της ασφάλειας σύμφωνα με το άρθρο 15β παράγραφος 2.

6. Οι εκτελεστικοί κανόνες που αναφέρονται στην παράγραφο 5 αντικατοπτρίζουν την εξέλιξη της τεχνολογίας και τις βέλτιστες πρακτικές στον τομέα των αεροπορικών δραστηριοτήτων.Οι εκτελεστικοί κανόνες λαμβάνουν επίσης υπόψη την πείρα από τα εν υπηρεσία αεροσκάφη παγκοσμίως, καθώς και την επιστημονική και τεχνική πρόοδο.Επιτρέπουν την άμεση αντίδραση σε αποδεδειγμένα αίτια ατυχημάτων και σοβαρών συμβάντων.Δεν επιβάλλουν σε αεροσκάφη που αναφέρονται στο άρθρο 4 παράγραφος 1 στοιχεία γ) και δ) απαιτήσεις που είναι ασύμβατες με τις υποχρεώσεις ICAO των κρατών μελών.»

(6) Το άρθρο 7 αντικαθίσταται από το ακόλουθο κείμενο:

« Άρθρο 7 Συλλογική επιτήρηση

1. Τα κράτη μέλη και ο Οργανισμός συνεργάζονται για να διασφαλίσουν την ουσιαστική εφαρμογή των διατάξεων του παρόντος κανονισμού και των εκτελεστικών κανόνων του με τη δέουσα συλλογή, μέσω, μεταξύ άλλων, ελέγχου επί του διαδρόμου προσγείωσης, και την ανταλλαγή πληροφοριών.

2. Η Επιτροπή θεσπίζει, με τη διαδικασία του άρθρου 54 παράγραφος 3, τους κανόνες για την εκτέλεση της παραγράφου 1, προσδιορίζοντας ιδίως:

α) τις προϋποθέσεις για τη συλλογή, την ανταλλαγή και τη διάδοση πληροφοριών·

β) τις προϋποθέσεις για τη διενέργεια επιθεωρήσεων διαδρόμου, καθώς και συστηματικών επιθεωρήσεων·

γ) τις προϋποθέσεις υπό τις οποίες δεν θα επιτρέπεται σε αεροσκάφη που δεν τηρούν τον παρόντα κανονισμό και τους εκτελεστικούς κανόνες του να πετούν.»

(7) Το άρθρο 8 τροποποιείται ως εξής:

α) η παράγραφος 2 αντικαθίσταται από το ακόλουθο κείμενο:

«2. Έως ότου θεσπισθούν οι εκτελεστικοί κανόνες, οι οποίοι αναφέρονται στο άρθρο 5 παράγραφος 5 και στο άρθρο 6α παράγραφος 6, και με την επιφύλαξη του άρθρου 2 παράγραφος 3 του παρόντος κανονισμού, τα πιστοποιητικά που δεν μπορούν να εκδοθούν σύμφωνα με τον παρόντα κανονισμό, μπορούν να εκδίδονται δυνάμει των εφαρμοστέων εθνικών κανονισμών.»

β) προστίθεται η ακόλουθη παράγραφος 3:

«3. Έως ότου θεσπιστούν οι εκτελεστικοί κανόνες, οι οποίοι αναφέρονται στο άρθρο 6β παράγραφος 5, τα πιστοποιητικά που δεν μπορούν να εκδοθούν σύμφωνα με τον παρόντα κανονισμό, μπορούν να εκδίδονται δυνάμει των εφαρμοστέων εθνικών κανονισμών ή, κατά περίπτωση, βάσει των σχετικών απαιτήσεων του κανονισμού (ΕΟΚ) αριθ. 3922/1991.»

(8) Το άρθρο 9 τροποποιείται ως εξής:

α) η παράγραφος 1 αντικαθίσταται από το ακόλουθο κείμενο:

«1. Κατά παρέκκλιση από τις διατάξεις του παρόντος κανονισμού και από τους κανόνες που θεσπίζονται για την εφαρμογή τους, ο Οργανισμός, εντός των ορίων των αρμοδιοτήτών του, μπορεί να εκδίδει πιστοποιητικά βάσει πιστοποιητικών που εκδίδουν αεροναυτικές αρχές τρίτης χώρας, όπως προβλέπεται σε συμφωνίες αναγνώρισης μεταξύ της Κοινότητας και της εν λόγω τρίτης χώρας.»

(9) Μετά το άρθρο 9 παρεμβάλλεται το ακόλουθο άρθρο 9α:

Άρθρο 9a Ειδικευμένοι φορείς

1. Οι ειδικευμένοι φορείς που εκτελούν ειδικά καθήκοντα πιστοποίησης σύμφωνα με τις εφαρμοστέες διαδικασίες πιστοποίησης εξ ονόματος του Οργανισμού, ή εξ ονόματος των κρατών μελών σε περίπτωση που τα τελευταία εκτελούν καθήκοντα πιστοποίησης σε μεταγενέστερο στάδιο κατ’ εφαρμογή του παρόντος κανονισμού, πρέπει να συμμορφώνονται με τα κριτήρια που καθορίζονται στο παράρτημα V και να επιδεικνύουν την απαραίτητη οργάνωση και πείρα. Οι εν λόγω ικανότητες και τα μέσα πρέπει να αναγνωρίζονται μέσω της χορήγησης διαπίστευσης από τον οργανισμό.

2. Όσον αφορά τους ειδικευμένους φορείς, ο Οργανισμός:

α) διενεργεί, ο ίδιος ή μέσω των εθνικών αρχών πολιτικής αεροπορίας, επιθεωρήσεις και ελέγχους των φορέων που πιστοποιεί·

β) χορηγεί και ανανεώνει τις διαπιστεύσεις·

γ) τροποποιεί, περιορίζει, αναστέλλει ή ανακαλεί τη διαπίστευση του εκάστοτε φορέα όταν δεν πληρούνται πλέον οι προϋποθέσεις βάσει των οποίων χορηγήθηκε από τον οργανισμό ή εάν ο συγκεκριμένος φορέας δεν εκπληρώνει τις υποχρεώσεις οι οποίες του επιβάλλονται δυνάμει του παρόντα κανονισμού ή των εκτελεστικών κανόνων του.»

(10) Το άρθρο 10 αντικαθίσταται από το ακόλουθο κείμενο:

«Άρθρο 10 Διατάξεις σχετικά με την ευελιξία

1. Οι διατάξεις του παρόντος κανονισμού και των κανόνων που θεσπίζονται για την εκτέλεσή του δεν εμποδίζουν ένα κράτος μέλος να αντιδρά αμέσως σε απρόβλεπτο πρόβλημα ασφάλειας το οποίο αφορά προϊόν, πρόσωπο ή φορέα, που υπόκεινται στις διατάξεις του παρόντος κανονισμού.Το κράτος μέλος κοινοποιεί αμέσως στον οργανισμό, στην Επιτροπή και στα άλλα κράτη μέλη τα μέτρα που λαμβάνει και την αιτιολόγησή τους.

2. Σύμφωνα με το άρθρο 16 παράγραφος 3, ο Οργανισμός δύναται να καθορίζει εντός ενός μηνός από την υποβολή σε αυτόν της κοινοποίησης που αναφέρεται στην παράγραφο 1 του παρόντος άρθρου, εάν το πρόβλημα ασφάλειας μπορεί να επιλυθεί στο πλαίσιο του παρόντος κανονισμού και των εκτελεστικών κανόνων του, υπό την προϋπόθεση ότι η Επιτροπή δεν έχει προβάλει αντιρρήσεις κατά την ίδια περίοδο. Στη συνέχεια, ο Οργανισμός λαμβάνει την κατάλληλη απόφαση, την οποία κοινοποιεί στην Επιτροπή και στα άλλα κράτη μέλη.Εάν, αφετέρου, ο Οργανισμός καθορίσει ότι το πρόβλημα ασφάλειας οφείλεται σε ανεπάρκεια του παρόντος κανονισμού, ή σε ελλιπές επίπεδο ασφάλειας που απορρέει από την εφαρμογή του παρόντος κανονισμού και των εκτελεστικών κανόνων του, προβαίνει στην εκπόνηση και στην έκδοση γνώμης σχετικά με ενδεχόμενη τροποποίηση του παρόντος κανονισμού ή των εκτελεστικών κανόνων του και με την ανάκληση ή τη διατήρηση των μέτρων. Σύμφωνα με τη διαδικασία που αναφέρεται στο άρθρο 54 παράγραφος 3, η Επιτροπή δύναται να αποφασίζει βάσει αυτής της γνώμης. Σε περίπτωση που συνεχιστούν τα μέτρα, εφαρμόζονται από όλα τα κράτη μέλη και ισχύουν οι διατάξεις του άρθρου 8.

3. Ένα κράτος μέλος μπορεί να χορηγεί εξαιρέσεις από τις απαιτήσεις ουσίας που ορίζονται στον παρόντα κανονισμό και τους εκτελεστικούς κανόνες του, σε περίπτωση απρόβλεπτων επειγουσών λειτουργικών περιστάσεων ή λειτουργικών αναγκών περιορισμένης διάρκειας, υπό την προϋπόθεση ότι το επίπεδο ασφαλείας δεν επηρεάζεται αρνητικά από αυτές τις εξαιρέσεις. Ο Οργανισμός, η Επιτροπή και τα άλλα κράτη μέλη ενημερώνονται γι’ αυτές τις εξαιρέσεις μόλις αυτές καταστούν επαναληπτικές ή όταν χορηγούνται για διάστημα άνω των δύο μηνών.

4. Σύμφωνα με το άρθρο 16 παράγραφος 3, ο Οργανισμός καθορίζει εντός ενός μηνός από την κοινοποίηση που προβλέπεται στην παράγραφο 3 του παρόντος άρθρου, κατά πόσον οι εξαιρέσεις συνάδουν προς τον γενικό στόχο ασφάλειας του παρόντος κανονισμού ή προς άλλους κανόνες του κοινοτικού δικαίου. Ο Οργανισμός εκδίδει γνώμη την οποία απευθύνει προς την Επιτροπή.Με βάση την εν λόγω γνώμη και σύμφωνα με τη διαδικασία που αναφέρεται στο άρθρο 54 παράγραφος 4, η Επιτροπή δύναται να αποφασίζει για την ανάκληση αυτών των εξαιρέσεων.

5. Εάν, με άλλα μέσα, είναι δυνατόν να επιτευχθεί επίπεδο προστασίας ισοδύναμο με αυτό που επιτυγχάνεται μέσω της εφαρμογής των εκτελεστικών κανόνων του παρόντος κανονισμού, τα κράτη μέλη μπορούν, χωρίς διακρίσεις λόγω ιθαγένειας, να χορηγούν έγκριση που να παρεκκλίνει από τους εν λόγω εκτελεστικούς κανόνες.Στις περιπτώσεις αυτές, το κράτος μέλος κοινοποιεί στον οργανισμό και στην Επιτροπή ότι προτίθεται να χορηγήσει αυτή την έγκριση και αιτιολογεί την ανάγκη παρέκκλισης από τον συγκεκριμένο κανόνα, καθώς και τις προϋποθέσεις που ορίζονται για την εξασφάλιση ισοδύναμου επιπέδου προστασίας.

6. Σύμφωνα με το άρθρο 16 παράγραφος 3, εντός δύο μηνών από την κοινοποίηση που αναφέρεται στην παράγραφο 5 του παρόντος άρθρου, ο Οργανισμός προβαίνει στην έκδοση γνώμης σχετικά με το εάν η προτεινόμενη έγκριση πληροί τους όρους της οικείας παραγράφου.Εντός ενός μηνός από τη λήψη της γνώμης του Οργανισμού, η Επιτροπή δύναται να κινήσει τη διαδικασία που αναφέρεται στο άρθρο 54 παράγραφος 3, προκειμένου να αποφασίσει για την ενδεχόμενη χορήγηση ή απόρριψη της προτεινόμενης έγκρισης. Σε περίπτωση χορήγησης της έγκρισης, η Επιτροπή κοινοποιεί την απόφασή της σε όλα τα κράτη μέλη που έχουν επίσης το δικαίωμα να εφαρμόσουν αυτό το μέτρο. Οι διατάξεις του άρθρου 8 εφαρμόζονται στο εν λόγω μέτρο.»

(11) Στο άρθρο 11, στην παράγραφο 4 προστίθενται τα ακόλουθα:

«Από την έναρξη ισχύος των εκτελεστικών κανόνων που αναφέρονται στο άρθρο 7 παράγραφος 2, στην εν λόγω επιθεώρηση ασφάλειας περιλαμβάνεται ανάλυση όλων των πληροφοριών που έχουν παραληφθεί σύμφωνα με το άρθρο 7. Η ανάλυση θα είναι απλή και ευνόητη και θα αναφέρει κατά πόσον υφίσταται αυξημένος κίνδυνος ως προς την ασφάλεια των επιβατών του αεροσκάφους. Στην εν λόγω ανάλυση, δεν θα αποκαλύπτονται οι πηγές πληροφοριών.»

(12) Μετά το άρθρο 11, παρεμβάλλεται το ακόλουθο άρθρο 11α:

« Άρθρο 11a Προστασία των πηγών πληροφοριών

1. Όταν πληροφορία που αναφέρεται στο άρθρο 11 παρέχεται από φυσικό πρόσωπο σε εκούσια βάση, η πηγή της πληροφορίας δεν πρέπει να αποκαλύπτεται.

2. Με την επιφύλαξη των εφαρμοστέων διατάξεων του ποινικού δικαίου, τα κράτη μέλη δεν κινούν τις νόμιμες διαδικασίες στην περίπτωση παραβάσεων του νόμου οι οποίες τελέσθηκαν χωρίς πρόθεση ή από απροσεξία και των οποίων λαμβάνουν γνώση απλώς και μόνον διότι αποτέλεσαν αντικείμενο αναφοράς βάσει του παρόντος κανονισμού και των εκτελεστικών κανόνων του.

Ο κανόνας αυτός δεν εφαρμόζεται σε περιπτώσεις που οφείλονται σε βαρεία αμέλεια.

3. Τα κράτη μέλη, εξασφαλίζουν σύμφωνα με τις διαδικασίες που καθορίζονται στις εθνικές τους νομοθεσίες και πρακτικές, ότι οι εργαζόμενοι που παρέχουν πληροφορίες κατ’ εφαρμογή του παρόντος κανονισμού και των εκτελεστικών κανόνων του, δεν υφίστανται καμία ζημία από τον εργοδότη τους, εξαιρουμένων των περιπτώσεων βαρείας αμέλειας.

4. Το παρόν άρθρο εφαρμόζεται με την επιφύλαξη των εθνικών κανόνων για την πρόσβαση των δικαστικών αρχών σε πληροφορίες.»

(13) Το άρθρο 13 τροποποιείται ως εξής:

α) το στοιχείο γ) αντικαθίσταται από το ακόλουθο κείμενο:

«γ) λαμβάνει τις κατάλληλες αποφάσεις για την εφαρμογή των άρθρων 9α, 15, 15α, 15β και 46·»

β) προστίθεται το ακόλουθο στοιχείο δ):

«δ) εκδίδει τις εκθέσεις σχετικά με τις επιθεωρήσεις τυποποίησης που διενεργεί σύμφωνα με το άρθρο 16 παράγραφος 1 και το άρθρο 45.»

(14) Στο άρθρο 14 παράγραφος 2, στοιχείο α) οι λέξεις «συμπεριλαμβανομένων κωδίκων αξιοπλοΐας» διαγράφονται, το δε κείμενο που προκύπτει είναι «προδιαγραφές πιστοποίησης και αποδεκτά μέσα συμμόρφωσης,»

(15) Το άρθρο 15 τροποποιείται ως εξής:

α) η παράγραφος 1 τροποποιείται ως εξής:

(i) η πρώτη πρόταση αντικαθίστανται από τα εξής:

«Όσον αφορά τα προϊόντα, τα εξαρτήματα και τον εξοπλισμό που αναφέρονται στο άρθρο 4 παράγραφος 1 στοιχεία α) και β), ο Οργανισμός εκτελεί, ανάλογα με την περίπτωση, και όπως ορίζεται στη Σύμβαση του Σικάγου ή τα παραρτήματά της, για λογαριασμό των κρατών μελών, τις λειτουργίες και τα καθήκοντα του κράτους σχεδιασμού, κατασκευής ή καταχώρισης όσον αφορά την έγκριση σχεδιασμού.»

(ii) το στοιχείο ε) αντικαθίσταται από το ακόλουθο κείμενο:

«ε) διενεργεί ο ίδιος ή μέσω των εθνικών αρχών πολιτικής αεροπορίας ή ειδικευμένων φορέων, τις τεχνικές έρευνες που συνδέονται με την πιστοποίηση προϊόντων, εξαρτημάτων και εξοπλισμού·»

(iii) το στοιχείο θ) αντικαθίσταται από τα εξής:

«θ) τροποποιεί, αναστέλλει ή ανακαλεί το σχετικό πιστοποιητικό, όταν δεν πληρούνται πλέον οι όροι βάσει των οποίων εκδόθηκε από τον οργανισμό ή εάν το νομικό ή φυσικό πρόσωπο που κατέχει το πιστοποιητικό δεν εκπληρώνει τις υποχρεώσεις οι οποίες του επιβάλλονται από τον παρόντα κανονισμό ή από τους εκτελεστικούς κανόνες του·»

(iv) προστίθενται τα ακόλουθα στοιχεία ια) και ιβ):

«ια) για κάθε αεροσκάφος για το οποίο ζητείται άδεια πτήσης για μία απλή διαδρομή, καθορίζει τα κατάλληλα όρια·

ιβ) εκδίδει άδειες πτήσης αεροσκάφους όταν οι εν λόγω άδειες απαιτούνται για την πραγματοποίηση μιας σειράς πτήσεων.»

β) η παράγραφος 2 τροποποιείται ως εξής:

(i) στο στοιχείο β), η περίπτωση (ii) αντικαθίσταται από τα εξής:

«(ii) των φορέων παραγωγής και συντήρησης που ευρίσκονται εντός της επικράτειας των κρατών μελών, κατόπιν αιτήματος του ενδιαφερόμενου κράτους μέλους· ή»

(ii) το στοιχείο γ) αντικαθίσταται από το ακόλουθο κείμενο:

«γ) τροποποιεί, αναστέλλει ή ανακαλεί το σχετικό πιστοποιητικό του φορέα όταν δεν πληρούνται πλέον οι προϋποθέσεις βάσει των οποίων εκδόθηκε από τον οργανισμό ή εάν ο συγκεκριμένος φορέας δεν εκπληρώνει τις υποχρεώσεις οι οποίες του επιβάλλονται από τον παρόντα κανονισμό ή από τους εκτελεστικούς κανόνες του.»

(16) Μετά το άρθρο 15 παρεμβάλλονται τα ακόλουθα άρθρα 15α και 15β:

«Άρθρο 15a Πιστοποιητικό προσωπικού

1. Όσον αφορά το προσωπικό και τους φορείς που αναφέρονται στο άρθρο 6α παράγραφος 1, ο Οργανισμός:

α) διενεργεί, ο ίδιος ή μέσω των εθνικών αρχών πολιτικής αεροπορίας ή ειδικευμένων φορέων, επιθεωρήσεις και ελέγχους των οργανισμών και των φορέων αξιολόγησης που πιστοποιεί·

β) εκδίδει και ανανεώνει τα πιστοποιητικά:

(i) των φορέων εκπαίδευσης προσωπικού και των αεροϊατρικών κέντρων που ευρίσκονται εντός της επικράτειας των κρατών μελών, κατόπιν αιτήματος του ενδιαφερόμενου κράτους μέλους· ή

(ii) των φορέων εκπαίδευσης προσωπικού και των αεροϊατρικών κέντρων που ευρίσκονται εκτός της επικράτειας των κρατών μελών· ή

(iii) των φορέων αξιολόγησης, κατόπιν αιτήματος αυτών·

γ) τροποποιεί, αναστέλλει ή ανακαλεί το σχετικό πιστοποιητικό, όταν δεν πληρούνται πλέον οι όροι βάσει των οποίων εκδόθηκε από τον οργανισμό ή εάν το νομικό ή φυσικό πρόσωπο που κατέχει το πιστοποιητικό δεν εκπληρώνει τις υποχρεώσεις οι οποίες του επιβάλλονται από τον παρόντα κανονισμό ή από τους εκτελεστικούς κανόνες του.

2. Όσον αφορά τα συνθετικά μέσα πτητικής εκπαίδευσης που αναφέρονται στο άρθρο 6α παράγραφος 1, ο Οργανισμός:

α) διενεργεί, ο ίδιος ή μέσω των εθνικών αρχών πολιτικής αεροπορίας ή ειδικευμένων φορέων, τεχνικές επιθεωρήσεις των μέσων που πιστοποιεί·

β) εκδίδει και ανανεώνει τα πιστοποιητικά:

(i) των συνθετικών μέσων πτητικής εκπαίδευσης που χρησιμοποιούν οι εκπαιδευτικοί φορείς που πιστοποιούνται από τον οργανισμό· ή

(ii) των συνθετικών μέσων πτητικής εκπαίδευσης που ευρίσκονται εντός της επικράτειας των κρατών μελών, κατόπιν αιτήματος του ενδιαφερόμενου κράτους μέλους· ή

(iii) των συνθετικών μέσων πτητικής εκπαίδευσης που ευρίσκονται εκτός της επικράτειας των κρατών μελών·

γ) τροποποιεί, περιορίζει, αναστέλλει ή ανακαλεί το σχετικό πιστοποιητικό, όταν δεν πληρούνται πλέον οι όροι βάσει των οποίων εκδόθηκε από τον οργανισμό ή εάν το νομικό ή φυσικό πρόσωπο που κατέχει το πιστοποιητικό δεν εκπληρώνει τις υποχρεώσεις οι οποίες του επιβάλλονται από τον παρόντα κανονισμό ή από τους εκτελεστικούς κανόνες του.

Άρθρο 15β Πιστοποίηση αερομεταφορέα

1. Όσον αφορά τους αερομεταφορείς που ενέχονται σε εμπορικές δραστηριότητες, ο Οργανισμός:

α) διενεργεί, ο ίδιος ή μέσω των εθνικών αρχών πολιτικής αεροπορίας ή ειδικευμένων φορέων, επιθεωρήσεις και ελέγχους των φορέων εκμετάλλευσης που πιστοποιεί·

β) εκδίδει και ανανεώνει τα πιστοποιητικά:

(i) των φορέων εκμετάλλευσης που ευρίσκονται εντός της επικράτειας των κρατών μελών, κατόπιν αιτήματος του ενδιαφερόμενου κράτους μέλους· ή

(ii) των φορέων εκμετάλλευσης που ευρίσκονται εκτός της επικράτειας των κρατών μελών, εκτός εάν κράτος μέλος εκτελεί τις λειτουργίες και τα καθήκοντα του κράτους του φορέα εκμετάλλευσης για τους εν λόγω φορείς·

γ) τροποποιεί, περιορίζει, αναστέλλει ή ανακαλεί το σχετικό πιστοποιητικό του φορέα εκμετάλλευσης όταν δεν πληρούνται πλέον οι προϋποθέσεις βάσει των οποίων εκδόθηκε από τον οργανισμό ή εάν ο συγκεκριμένος φορέας δεν εκπληρώνει τις υποχρεώσεις οι οποίες του επιβάλλονται δυνάμει του παρόντα κανονισμού ή των εκτελεστικών κανόνων του.

2. Ο Οργανισμός δύναται να εντέλει μέσω οδηγίας πτητικής λειτουργίας, την απαγόρευση, τον περιορισμό ή την επιβολή προϋποθέσεων επί συγκεκριμένης λειτουργίας, για λόγους ασφαλείας.

3. Όσον αφορά τον περιορισμό του χρόνου πτήσεως, ο Οργανισμός:

α) εκδίδει τις εφαρμοστέες προδιαγραφές πιστοποίησης, για την εξασφάλιση της συμμόρφωσης με τις βασικές απαιτήσεις και, κατά περίπτωση, τους συναφείς εκτελεστικούς κανόνες. Ειδικότερα, όσον αφορά τις εμπορικές αερομεταφορές, εν αναμονή της έγκρισης των συναφών εκτελεστικών κανόνων που αναφέρονται στο άρθρο 6β παράγραφος 5, ο Οργανισμός εκδίδει τις εφαρμοστέες προδιαγραφές πιστοποίησης για την εξασφάλιση της συμμόρφωσης με το υποτμήμα ΙΖ του παραρτήματος ΙΙΙ του κανονισμού (ΕΟΚ) αριθ. 3922/1991.

β) εγκρίνει ατομικά συστήματα προδιαγραφών χρόνου πτήσεως για φορείς εκμετάλλευσης όταν αυτά δεν μπορούν να εγκριθούν στο πλαίσιο εφαρμοστέων προδιαγραφών πιστοποίησης.»

(17) Στο άρθρο 16, οι παράγραφοι 1 και 2 αντικαθίστανται από τα εξής:

«1. Ο Οργανισμός διενεργεί επιθεωρήσεις τυποποίησης στους τομείς που καλύπτονται από το άρθρο 1 παράγραφος 1, για να παρακολουθεί την εφαρμογή από τις εθνικές αρχές πολιτικής αεροπορίας του παρόντος κανονισμού και των εκτελεστικών κανόνων του, και υποβάλλει έκθεση στην Επιτροπή.

2. Ο Οργανισμός διενεργεί τεχνικές έρευνες επιχειρήσεων για να παρακολουθεί την εφαρμογή του παρόντος κανονισμού και των εκτελεστικών κανόνων του, έχοντας υπόψη τους στόχους που ορίζονται στο άρθρο 2.»

(18) Στο άρθρο 18 παράγραφος 2, προστίθεται το ακόλουθο εδάφιο:

«Οι συμφωνίες εργασίας πρέπει να είναι σύμφωνες με το κοινοτικό δίκαιο και να λαμβάνουν δεόντως υπόψη την εξωτερική πολιτική της Κοινότητας έναντι τρίτων χωρών. Θα πρέπει να έχουν λάβει εκ των προτέρων έγκριση από την Επιτροπή.»

(19) Το άρθρο 24 τροποποιείται ως εξής:

α) η παράγραφος 2) τροποποιείται ως εξής:

(i) το στοιχείο β) αντικαθίσταται από το ακόλουθο κείμενο:

«β) εγκρίνει την ετήσια γενική έκθεση για τις δραστηριότητες του Οργανισμού και τη διαβιβάζει την 15η Ιουνίου το αργότερο στο Ευρωπαϊκό Κοινοβούλιο, στο Συμβούλιο, στην Επιτροπή, στο Ελεγκτικό Συνέδριο και στα κράτη μέλη· ενεργώντας εξ ονόματος του Οργανισμού, διαβιβάζει ετησίως στην αρμόδια για τον προϋπολογισμό αρχή κάθε πληροφορία σχετική με το αποτέλεσμα των διαδικασιών αξιολόγησης·»

(ii) στο στοιχείο γ) προστίθεται η ακόλουθη πρόταση:

«η γνώμη της Επιτροπής επισυνάπτεται στο εγκεκριμένο πρόγραμμα εργασιών του Οργανισμού·»

(iii) το στοιχείο δ) αντικαθίσταται από τα ακόλουθα:

«δ) εκδίδει κατευθυντήριες γραμμές για την κατανομή των καθηκόντων πιστοποίησης σε εθνικές αρχές πολιτικής αεροπορίας και ειδικευμένους φορείς κατόπιν συμφωνίας με την Επιτροπή·»

β) προστίθεται η ακόλουθη παράγραφος 5:

«5. Το διοικητικό συμβούλιο διορίζει τα μέλη του εκτελεστικού γραφείου σύμφωνα με το άρθρο 28β.»

(20) Το άρθρο 25 τροποποιείται ως εξής:

α) η παράγραφος 1 αντικαθίσταται από το ακόλουθο κείμενο:

«1. Το διοικητικό συμβούλιο απαρτίζεται από έναν αντιπρόσωπο κάθε κράτους μέλους και έναν αντιπρόσωπο της Επιτροπής. Προς το σκοπό αυτό, το Συμβούλιο ορίζει αντιπρόσωπο από κάθε κράτος μέλος καθώς και έναν αναπληρωτή, ο οποίος εκπροσωπεί το μέλος κατά την απουσία του. Και η Επιτροπή ορίζει τον αντιπρόσωπο και τον αναπληρωτή της. Η διάρκεια της θητείας τους είναι πενταετής. Η θητεία μπορεί να ανανεωθεί μία φορά.»

β) προστίθεται η ακόλουθη παράγραφος 3:

«3. Για λόγους διαφάνειας, τέσσερις αντιπρόσωποι των ενδιαφερόμενων μερών θα παρίστανται στο διοικητικό συμβούλιο, ως παρατηρητές. Ορίζονται από την Επιτροπή μέσω καταλόγου που καταρτίζει το συμβουλευτικό σώμα που αναφέρεται στο άρθρο 24 παράγραφος 4, και αντιπροσωπεύουν τα διάφορα μέρη που εκπροσωπούνται στο συμβουλευτικό σώμα, κατά τρόπο όσο το δυνατόν ευρύτερο. Η διάρκεια της θητείας τους είναι τριάντα μήνες, με δυνατότητα ανανέωσης μία φορά.»

(21) Στο άρθρο 26 παράγραφος 2, η τελευταία πρόταση αντικαθίσταται από τα εξής:

«Η θητεία μπορεί να ανανεωθεί μία φορά.»

(22) Το άρθρο 28 παράγραφος 2 αντικαθίσταται από το ακόλουθο κείμενο:

«2. Κάθε μέλος που ορίζεται από το Συμβούλιο έχει μία ψήφο. Ο αντιπρόσωπος της Επιτροπής έχει συνολικά ίσο αριθμό ψήφων με τον αριθμό των μελών που ορίζει το Συμβούλιο. Οι αντιπρόσωποι των ενδιαφερόμενων μερών και ο εκτελεστικός διευθυντής του Οργανισμού δεν ψηφίζουν. Κατά την απουσία μέλους, το δικαίωμα ψήφου του δικαιούται να το ασκεί ο/η αναπληρωτής του.»

(23) Μετά το άρθρο 28 παρεμβάλλονται τα ακόλουθα άρθρα 28α έως 28γ:

«Άρθρο 28a Εξουσίες του εκτελεστικού γραφείου

1. Ο Οργανισμός έχει εκτελεστικό γραφείο.

2. Με την επιφύλαξη των εξουσιών του διοικητικού συμβουλίου και των αρμοδιοτήτων και εξουσιών του εκτελεστικού διευθυντή, το εκτελεστικό γραφείο:

α) θεσπίζει τον εσωτερικό της κανονισμό·

β) εκδίδει στρατηγικές κατευθυντήριες γραμμές όσον αφορά τα καθήκοντα του Οργανισμού που αναφέρονται στο άρθρο 12, καθώς και όσον αφορά την οργάνωση και λειτουργία του·

γ) προετοιμάζει τις αποφάσεις του διοικητικού συμβουλίου και επιβλέπει την εφαρμογή τους·

δ) επιβλέπει την εφαρμογή του προϋπολογισμού που εγκρίνει το διοικητικό συμβούλιο.

Άρθρο 28β Σύνθεση του εκτελεστικού γραφείου

1. Το εκτελεστικό γραφείο απαρτίζεται από:

α) τρία μέλη που ορίζονται από το διοικητικό συμβούλιο, μεταξύ των μελών του που διορίζονται από το Συμβούλιο·

β) τρία μέλη που ορίζονται από την Επιτροπή·

γ) δύο παρατηρητές που ορίζονται από τους αντιπροσώπους των ενδιαφερόμενων μερών που συμμετέχουν στις συνεδριάσεις του εκτελεστικού γραφείου, και μεταξύ αυτών.

2. Η θητεία των μελών και των παρατηρητών του εκτελεστικού γραφείου λήγει όταν παύουν να είναι μέλη του διοικητικού συμβουλίου. Σ’ αυτή τη βάση, η διάρκεια της θητείας τους είναι τριάντα μήνες, με δυνατότητα ανανέωσης μία φορά.

3. Το εκτελεστικό γραφείο εκλέγει μεταξύ των μελών του έναν/μία πρόεδρο και έναν/μία αντιπρόεδρο. Ο/Η αντιπρόεδρος αντικαθιστά ex-officio τον/την πρόεδρο σε περίπτωση που κωλύεται να εκτελέσει τα καθήκοντά του/της. Η θητεία του/της προέδρου και του/της αντιπροέδρου λήγει, όταν παύουν να είναι μέλη του διοικητικού συμβουλίου.

Άρθρο 28γ Συνεδριάσεις του εκτελεστικού γραφείου

1. Το εκτελεστικό γραφείο συνέρχεται μετά από πρόσκληση του προέδρου της.

2. Συνέρχεται επίσης με πρωτοβουλία του/της προέδρου ή μετά από αίτηση τριών τουλάχιστον μελών της.

3. Το εκτελεστικό γραφείο μπορεί να προσκαλεί οποιοδήποτε άτομο, η γνώμη του οποίου παρουσιάζει ενδιαφέρον, να παρακολουθεί στις συνεδριάσεις της ως παρατηρητής.

4. Τα μέλη του εκτελεστικού γραφείου μπορούν να επικουρούνται από συμβούλους ή εμπειρογνώμονες, εντός των ορίων που προβλέπονται στον εσωτερικό της κανονισμό.

5. Οι εγκαταστάσεις και η γραμματεία του εκτελεστικού γραφείου εξασφαλίζονται από τον οργανισμό.

6. Το εκτελεστικό γραφείο λαμβάνει τις αποφάσεις της με πλειοψηφία.

7. Κάθε μέλος του εκτελεστικού γραφείου έχει μία ψήφο. Οι αντιπρόσωποι των ενδιαφερόμενων μερών, που αναφέρονται στο άρθρο 28β παράγραφος 1 στοιχείο γ), καθώς και οι παρατηρητές, οι σύμβουλοι και οι εμπειρογνώμονες που αναφέρονται στις παραγράφους 3 και 4 του παρόντος άρθρου, δεν ψηφίζουν.

8. Ο εσωτερικός κανονισμός καθορίζει λεπτομερέστερες ρυθμίσεις ψηφοφορίας, ιδίως τις προϋποθέσεις υπό τις οποίες ένα μέλος μπορεί να ενεργεί για λογαριασμό άλλου μέλους καθώς και τις απαιτήσεις απαρτίας, ανάλογα με την περίπτωση.»

(24) Το άρθρο 29 παράγραφος 3 τροποποιείται ως εξής:

α) το στοιχείο α) αντικαθίσταται από τα ακόλουθα:

«α) εγκρίνει τα μέτρα του Οργανισμού, όπως ορίζονται στο άρθρο 13, εντός των ορίων που καθορίζονται από τον παρόντα κανονισμό, καθώς και τους εκτελεστικούς κανόνες του και κάθε εφαρμοστέο δίκαιο·»

β) το στοιχείο β) αντικαθίσταται από το ακόλουθο κείμενο:

«β) διοργανώνει επιθεωρήσεις και έρευνες, σύμφωνα με τα άρθρα 45 και 46·»

γ) προστίθενται τα ακόλουθα στοιχεία ια) και ιβ):

«ια) καταρτίζει και εφαρμόζει το ετήσιο πρόγραμμα εργασιών·

ιβ) απαντά σε αιτήσεις παροχής βοήθειας εκ μέρους της Επιτροπής.»

(25) Το άρθρο 30 τροποποιείται ως εξής:

α) Στην παράγραφο 1 προστίθεται η ακόλουθη φράση:

«Πριν από το διορισμό του, ο επιλεγμένος από το Διοικητικό Συμβούλιο υποψήφιος ενδέχεται να κληθεί να προβεί σε δήλωση ενώπιον της/των αρμόδιας(-ων) επιτροπής(-ών) του Ευρωπαϊκού Κοινοβουλίου και να απαντήσει σε ερωτήσεις των μελών της/τους.»

β) Η παράγραφος 4 αντικαθίσταται από το ακόλουθο κείμενο:

«4. Η θητεία του εκτελεστικού διευθυντή και των διευθυντών είναι πενταετής. Βάσει πρότασης της Επιτροπής και ύστερα από αξιολόγηση, η θητεία αυτή δύναται να ανανεωθεί μία φορά για μέγιστη περίοδο 5 ετών. Κατά την αξιολόγηση, η Επιτροπή εκτιμά ιδίως τα εξής:

- τα αποτελέσματα που σημειώθηκαν κατά την πρώτη θητεία και τον τρόπο με τον οποίο επιτεύχθηκαν·

- τα καθήκοντα και τις απαιτήσεις του Οργανισμού κατά τα προσεχή έτη.»

(26) Στο άρθρο 35, η παράγραφος 1 αντικαθίσταται από τα εξής:

«1. Οι αποφάσεις του Οργανισμού, οι οποίες λαμβάνονται σύμφωνα με τα άρθρα 9α, 15, 15α, 15β, 46 ή 53, είναι δεκτικές προσφυγής.»

(27) Το άρθρο 41 τροποποιείται ως εξής:

α) Η παράγραφος 1 αντικαθίσταται από τα ακόλουθα:

«1. Είναι δυνατή η άσκηση προσφυγών ενώπιον του Δικαστηρίου για ακύρωση πράξεων του Οργανισμού που συνεπάγονται νομικούς περιορισμούς για τρίτους, για παραλείψεις ή για αποκατάσταση των ζημιών που προκαλεί ο Οργανισμός στο πλαίσιο των δραστηριοτήτων του.»

β) Η παράγραφος 2 αντικαθίσταται από το ακόλουθο κείμενο:

«2. Για τις προσφυγές ακύρωσης που αφορούν αποφάσεις του Οργανισμού οι οποίες λαμβάνονται σύμφωνα με τα άρθρα 9α, 15, 15α, 15β, 46 ή 53 δεν μπορεί να ασκηθεί προσφυγή ενώπιον του Δικαστηρίου πριν εξαντληθούν όλες οι εσωτερικές δυνατότητες προσφυγής στον οργανισμό.»

(28) Στο άρθρο 45, η εισαγωγική φράση της παραγράφου 1, αντικαθίσταται από τα εξής:

«1. Mε την επιφύλαξη των εκτελεστικών εξουσιών που παρέχει η συνθήκη στην Επιτροπή, ο Οργανισμός επικουρεί την Επιτροπή στον έλεγχο της εφαρμογής του παρόντος κανονισμού και των εκτελεστικών κανόνων του, με τη διεξαγωγή επιθεωρήσεων τυποποίησης στις αρμόδιες αρχές των κρατών μελών, σύμφωνα με το άρθρο 16 παράγραφος 1. Προς το σκοπό αυτό, οι υπάλληλοι οι οποίοι εξουσιοδοτούνται βάσει του παρόντος κανονισμού, δύνανται, σε συντονισμό με τις εθνικές αρχές και σύμφωνα με τις νομικές διατάξεις του εκάστοτε κράτους μέλους:»

(29) Το άρθρο 46 τροποποιείται ως εξής:

α) Στην παράγραφο 1, η πρώτη φράση αντικαθίσταται από τα εξής:

«Για την εφαρμογή των άρθρων 15, 15α και 15β, ο Οργανισμός μπορεί να διενεργεί ο ίδιος ή να αναθέτει στις εθνικές αρχές πολιτικής αεροπορίας ή σε ειδικευμένους φορείς να διενεργούν όλες τις απαραίτητες έρευνες επιχειρήσεων όπως ορίζεται στο άρθρο 16 παράγραφος 2.»

β) προστίθεται η ακόλουθη παράγραφος 1α:

«1α. Για την εφαρμογή του άρθρου 9α, ο Οργανισμός μπορεί να διενεργεί ο ίδιος ή να αναθέτει στις εθνικές αρχές πολιτικής αεροπορίας να διενεργούν όλες τις απαραίτητες έρευνες ειδικευμένων φορέων όπως ορίζεται στο άρθρο 16 παράγραφος 2.»

(30) Μετά το άρθρο 46 παρεμβάλλονται τα ακόλουθα άρθρα 46α και 46β:

« Άρθρο 46a Ετήσιο πρόγραμμα εργασιών

Το ετήσιο πρόγραμμα εργασιών πρέπει να συμφωνεί με τους στόχους, την εντολή και τα καθήκοντα του Οργανισμού, όπως ορίζεται στον παρόντα κανονισμό.

Η υποβολή του ετήσιου προγράμματος εργασιών βασίζεται στη μεθοδολογία που ανέπτυξε η Επιτροπή στο πλαίσιο της Διαχείρισης Βάσει Δραστηριοτήτων.

Άρθρο 46β Ετήσια γενική έκθεση

Η ετήσια γενική έκθεση περιγράφει τον τρόπο με τον οποίο ο Οργανισμός εξετέλεσε το ετήσιο πρόγραμμα εργασίας του.

Η έκθεση εμφανίζει τις ενέργειες που πραγματοποίησε ο Οργανισμός και αξιολογεί τα αποτελέσματα σε σύγκριση με τους στόχους και το χρονοδιάγραμμα, τους κινδύνους σχετικά με τις πραγματοποιηθείσες ενέργειες, τη χρήση των πόρων και τη γενική λειτουργία του Οργανισμού.»

(31) Στο άρθρο 47, προστίθενται οι ακόλουθοι παράγραφοι 5 και 6:

«5. Οι αποφάσεις που λαμβάνονται από τον οργανισμό κατ’ εφαρμογή του άρθρου 8 του κανονισμού (ΕΚ) αριθ. 1049/2001 επιδέχονται καταγγελίας στο διαμεσολαβητή ή προσφυγής ενώπιον του Δικαστηρίου, βάσει των διατάξεων των άρθρων 195 και 230 της συνθήκης ΕΚ αντίστοιχα.

6. Οι πληροφορίες που συγκεντρώνονται από τον οργανισμό σύμφωνα με τον παρόντα κανονισμό διέπονται από τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου σχετικά με την προστασία των δεδομένων προσωπικού χαρακτήρα*.»

*ΕΕ L 8, 12.1.2001, σ. 1.»

(32) Το άρθρο 48 παράγραφος 1 τροποποιείται ως εξής:

α) Η παράγραφος 1 αντικαθίσταται από το ακόλουθο κείμενο:

«1. Τα έσοδα του Οργανισμού προέρχονται από:

α) κοινοτική συνεισφορά·

β) συνεισφορές κάθε ευρωπαϊκής τρίτης χώρας με την οποία η Κοινότητα έχει συνάψει τις συμφωνίες που αναφέρονται στο άρθρο 55·

γ) τέλη που καταβάλλουν οι αιτούντες και οι κάτοχοι πιστοποιητικών και εγκρίσεων που εκδίδει ο Οργανισμός·

δ) δικαιώματα για τις δημοσιεύσεις, την κατάρτιση και κάθε άλλη υπηρεσία που παρέχει ο Οργανισμός.

Ο Οργανισμός μπορεί επίσης να λαμβάνει οικονομικές εισφορές από κράτη μέλη, τρίτες χώρες ή άλλες οντότητες.»

(33) Στο άρθρο 53 παράγραφος 4, η δεύτερη υποπαράγραφος διαγράφεται.

(34) Το άρθρο 56 παράγραφος 3 διαγράφεται.

(35) Το παράρτημα ΙI αντικαθίσταται από το κείμενο που παρατίθεται στο παράρτημα του παρόντος κανονισμού.

(36) Προστίθενται τα παραρτήματα III, IV και V, σύμφωνα με το παράρτημα του παρόντος κανονισμού.

ΚΕΦΑΛΑΙΟ II

Τελικές διατάξεις

Άρθρο 2 Κατάργηση

1. Η οδηγία 91/670/ΕΟΚ καταργείται από την έναρξη ισχύος των εκτελεστικών κανόνων που αναφέρονται στο άρθρο 6α παράγραφος 6.

2. Το παράρτημα ΙΙΙ του κανονισμού (ΕΟΚ) αριθ. 3922/91 διαγράφεται από την έναρξη ισχύος των εκτελεστικών κανόνων που αναφέρονται στο άρθρο 6β παράγραφος 5.

3. Οι διατάξεις του άρθρου 8 εφαρμόζονται στα προϊόντα, τα εξαρτήματα, τον εξοπλισμό, τους φορείς και τα πρόσωπα η πιστοποίηση των οποίων έχει πραγματοποιηθεί ή αναγνωριστεί σύμφωνα με τις διατάξεις της οδηγίας 91/670/ΕΟΚ του Συμβουλίου και το παράρτημα ΙΙΙ του κανονισμού (ΕΟΚ) αριθ. 3922/91.

Άρθρο 3 Έναρξη ισχύος

Ο παρών κανονισμός αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ

(1) Το παράρτημα II τροποποιείται ως εξής:

«ΠΑΡΑΡΤΗΜΑ II

Αεροσκάφος που αναφέρεται στο άρθρο 4 παράγραφος 2

Τα αεροσκάφη στα οποία δεν εφαρμόζεται το άρθρο 4 παράγραφοι 1, 1α και 1β, είναι τα αεροσκάφη τα οποία υπάγονται σε μία ή περισσότερες από τις ακόλουθες κατηγορίες του παρόντος παραρτήματος:

α) ιστορικά αεροσκάφη που πληρούν τα ακόλουθα κριτήρια:

(i) μη σύνθετα αεροσκάφη των οποίων:

- ο αρχικός σχεδιασμός ολοκληρώθηκε πριν από την 01.01.1955 και

- η παραγωγή έπαυσε πριν από την 01.01.1975.

ή

(ii) αεροσκάφη με σαφή ιστορική σημασία, η οποία σχετίζεται με:

- συμμετοχή σε αξιοσημείωτο ιστορικό συμβάν· ή

- σημαντικό βήμα στην εξέλιξη της αεροπορίας· ή

- σημαντικό ρόλο στις ένοπλες δυνάμεις ενός κράτους μέλους.

β) αεροσκάφη τα οποία έχουν σχεδιασθεί ή τροποποιηθεί ειδικά για ερευνητικούς, πειραματικούς ή επιστημονικούς σκοπούς, και εφόσον είναι πιθανόν να παράγονται σε πολύ περιορισμένο αριθμό·

γ) αεροσκάφη των οποίων το 51 % τουλάχιστον έχει κατασκευασθεί από ερασιτέχνη ή μη κερδοσκοπικό σύλλογο ερασιτεχνών, για το δικό τους σκοπό και χωρίς εμπορικό στόχο·

δ) αεροσκάφη που τελούσαν στην υπηρεσία ενόπλων δυνάμεων, εκτός εάν πρόκειται για τύπους για τους οποίους ο Οργανισμός έχει εγκρίνει πρότυπο σχεδιασμού·

ε) αεροπλάνα, ελικόπτερα και μηχανοκίνητα αλεξίπτωτα με το πολύ δύο θέσεις, των οποίων η μέγιστη μάζα κατά την απογείωση (ΜΤΟΜ), όπως καταγράφεται από τα κράτη μέλη, δεν υπερβαίνει:

i) τα 300 kg για μονοθέσιο αεροσκάφος ξηράς· ή

ii) τα 450 kg για διθέσιο αεροσκάφος ξηράς· ή

iii) τα 330 kg για μονοθέσιο αμφίβιο αεροσκάφος ή υδροπλάνο/ελικόπτερο· ή

iv) τα 495 kg για διθέσιο αμφίβιο αεροσκάφος ή υδροπλάνο/ελικόπτερο, υπό την προϋπόθεση ότι, όταν λειτουργεί ταυτόχρονα ως υδροπλάνο/ελικόπτερο και ως αεροσκάφος ξηράς/ελικόπτερο, δεν υπερβαίνει κανένα από τα όρια ΜΤΟΜ, ανάλογα με την περίπτωση·

v) τα 472,5 kg για διθέσιο αεροσκάφος ξηράς που διαθέτει εγκατεστημένο στο κέλυφος σύστημα αλεξίπτωτου για την ανάκτηση του αεροσκάφους·

vi) τα 315 kg για μονοθέσιο αεροσκάφος ξηράς που διαθέτει εγκατεστημένο στο κέλυφος σύστημα αλεξίπτωτου για την ανάκτηση του αεροσκάφους·

και, για αεροπλάνα, των οποίων η ταχύτητα απώλειας στήριξης ή η κατώτατη ταχύτητα σταθερής πτήσης σε διαμόρφωση προσγείωσης δεν υπερβαίνει τους 35 κόμβους διορθωμένης ταχύτητας αέρος (CAS)·

στ) μονοθέσια και διθέσια γυροπλάνα των οποίων η μέγιστη μάζα κατά την απογείωση δεν υπερβαίνει τα 560 kg·

ζ) ανεμόπτερα με μέγιστο απόβαρο μικρότερο των 80kg για τα μονοθέσια ή των 100kg για τα διθέσια, συμπεριλαμβανομένων εκείνων τον οποίων η απογείωση γίνεται με τα πόδια·

η) αντίγραφα αεροσκαφών που πληρούν τα κριτήρια α) ή δ) ανωτέρω, ο δομικός σχεδιασμός των οποίων είναι πανομοιότυπος με τα πρωτότυπα αεροσκάφη·

θ) αεροσκάφη χωρίς πλήρωμα με μάζα λειτουργίας κατώτερη των 150 kg·

ι) κάθε άλλο αεροσκάφος του οποίου το μέγιστο απόβαρο, συμπεριλαμβανομένων των καυσίμων, δεν υπερβαίνει τα 70 kg.»

(2) Προστίθενται τα ακόλουθα παραρτήματα III, IV και V:

«ΠΑΡΑΡΤΗΜΑ III

Βασικές απαιτήσεις για τις άδειες χειριστών αεροσκαφών που αναφέρονται στο άρθρο 6α

1. Κατάρτιση

1.α. Γενικά

1.α.1. Τα πρόσωπα που εκπαιδεύονται στον χειρισμό ενός αεροσκάφους πρέπει να έχουν επαρκείς μορφωτικές, σωματικές και διανοητικές ικανότητες για την απόκτηση, διατήρηση και επίδειξη των σχετικών θεωρητικών γνώσεων και πρακτικών δεξιοτήτων.

1.β. Θεωρητικές γνώσεις

1.β.1. Κάθε χειριστής πρέπει να αποκτά και να διατηρεί επίπεδο γνώσεων κατάλληλο για τα καθήκοντα που επιτελεί στο αεροσκάφος και ανάλογο με τους κινδύνους που σχετίζονται με το είδος της δραστηριότητας. Στις γνώσεις αυτές πρέπει να περιλαμβάνονται τουλάχιστον οι εξής:

(i) αεροπορικό δίκαιο·

(ii) γενικές γνώσεις σχετικά με το αεροσκάφος·

(iii) τεχνικά ζητήματα που σχετίζονται με την κατηγορία του αεροσκάφους·

(iv) επιδόσεις και σχεδιασμός πτήσης·

(v) δυνατότητες και όρια του ανθρώπινου παράγοντα·

(vi) μετεωρολογία·

(vii) αεροναυτιλία·

(viii) διαδικασίες πτητικής λειτουργίας, συμπεριλαμβανομένης της διαχείρισης πόρων·

(ix) βασικές αρχές πτήσης· και

(x) επικοινωνίες.

1.γ. Απόδειξη και διατήρηση θεωρητικών γνώσεων

1.γ.1. Η απόκτηση και η διατήρηση των θεωρητικών γνώσεων πρέπει να αποδεικνύεται μέσω συνεχούς αξιολόγησης κατά τη διάρκεια της εκπαίδευσης, και όταν απαιτείται, μέσω εξετάσεων.

1.γ.2. Πρέπει να διατηρείται επαρκές επίπεδο ικανότητας στις θεωρητικές γνώσεις. Η συμμόρφωση πρέπει να αποδεικνύεται μέσω τακτικών αξιολογήσεων, εξετάσεων, δοκιμασιών ή ελέγχων. Η συχνότητα των εξετάσεων, των δοκιμασιών ή των ελέγχων πρέπει να είναι ανάλογη προς τους κινδύνους που σχετίζονται με τη δραστηριότητα.

1.δ. Πρακτικές δεξιότητες

1.δ.1. Κάθε χειριστής πρέπει να αποκτά και να διατηρεί τις κατάλληλες πρακτικές δεξιότητες που απαιτούνται για τα καθήκοντα που επιτελεί στο αεροσκάφος. Οι δεξιότητες αυτές πρέπει να είναι ανάλογες προς τους κινδύνους που σχετίζονται με το είδος της δραστηριότητας και πρέπει να καλύπτουν, εφόσον αρμόζει βάσει των καθηκόντων που επιτελεί στο αεροσκάφος, τα εξής:

(i) ενέργειες πριν και κατά την εκτέλεση της πτήσης, συμπεριλαμβανομένων των επιδόσεων του αεροσκάφους, του καθορισμού μάζας και ζυγοστάθμισης, της επιθεώρησης και της τεχνικής υποστήριξης του αεροσκάφους, του υπολογισμού των καυσίμων, της εκτίμησης των καιρικών συνθηκών, του σχεδιασμού της πορείας της πτήσης, των περιορισμών του εναερίου χώρου και της διαθεσιμότητας διαδρόμων προσγείωσης/απογείωσης·

(ii) ενέργειες σχετικές με το αεροδρόμιο και την εναέρια κυκλοφορία·

(iii) προφυλάξεις και διαδικασίες αποφυγής συγκρούσεων·

(iv) εξωτερικός οπτικός έλεγχος του αεροσκάφους·

(v) εναέριοι ελιγμοί, συμπεριλαμβανομένων ελιγμών υπό κρίσιμες συνθήκες, και συναφείς ελιγμοί «ανάγκης», που είναι εφικτοί από τεχνική άποψη·

(vi) απογειώσεις και προσγειώσεις υπό κανονικές συνθήκες και με πλάγιους ανέμους·

(vii) εκτέλεση πτήσης αποκλειστικά με τη βοήθεια οργάνων, ανάλογα με το είδος της δραστηριότητας·

(viii) διαδικασίες πτητικής λειτουργίας, συμπεριλαμβανομένων ομαδικών δεξιοτήτων και διαχείρισης πόρων, που να είναι κατάλληλες για το είδος της δραστηριότητας, είτε πρόκειται για μονομελές είτε για πολυμελές πλήρωμα·

(ix) αεροναυτιλία και εφαρμογή εναέριων κανόνων και συναφών διαδικασιών χρησιμοποιώντας στοιχεία οπτικής αναφοράς και ραδιοναυτιλιακά βοηθήματα·

(x) ενέργειες μη φυσιολογικές ή έκτακτης ανάγκης, συμπεριλαμβανομένης της προσομοίωσης δυσλειτουργιών του εξοπλισμού του αεροπλάνου·

(xi) συμμόρφωση με τις διαδικασίες των υπηρεσιών ελέγχου εναέριας κυκλοφορίας και επικοινωνιών·

(xii) πτυχές που αφορούν συγκεκριμένους τύπους ή κατηγορίες αεροσκαφών· και

(xiii) περαιτέρω εκπαίδευση σε πρακτικές δεξιότητες που ενδεχομένως απαιτείται για τον μετριασμό των κινδύνων που σχετίζονται με συγκεκριμένες δραστηριότητες.

1.ε. Απόδειξη και διατήρηση πρακτικών δεξιοτήτων

1.ε.1. Κάθε χειριστής πρέπει να αποδεικνύει την ικανότητά του να εκτελεί τις διαδικασίες και τους ελιγμούς με τον κατάλληλο βαθμό ικανότητας για τα καθήκοντα που επιτελεί στο αεροσκάφος:

(i) χειριζόμενος το αεροσκάφος στο πλαίσιο των ορίων του·

(ii) εκτελώντας όλους τους ελιγμούς ομαλά και με ακρίβεια·

(iii) επιδεικνύοντας ορθή κρίση και ικανότητα χειρισμού·

(iv) εφαρμόζοντας τις αεροναυτικές γνώσεις· και

(v) διατηρώντας πάντοτε τον έλεγχο του αεροσκάφους κατά τρόπο που να διασφαλίζεται η επιτυχής έκβαση της διαδικασίας ή του ελιγμού.

1.ε.2. Το απαιτούμενο επίπεδο ικανότητας όσον αφορά τις πρακτικές δεξιότητες πρέπει να διατηρείται. Η συμμόρφωση πρέπει να αποδεικνύεται μέσω τακτικών αξιολογήσεων, εξετάσεων, δοκιμασιών ή ελέγχων. Η συχνότητα των εξετάσεων, των δοκιμασιών ή των ελέγχων πρέπει να είναι ανάλογη προς τους κινδύνους που σχετίζονται με τη δραστηριότητα.

1.στ. Γλωσσομάθεια

Εξαιρουμένων των περιπτώσεων που οι σχετικοί κίνδυνοι που προκύπτουν για την ασφάλεια μπορούν να μετριαστούν με άλλα μέσα, κάθε χειριστής πρέπει να αποδεικνύει ότι διαθέτει επάρκεια στην αγγλική γλώσσα, και μεταξύ άλλων:

(i) την ικανότητα κατανόησης εγγράφων που αναφέρονται στις καιρικές συνθήκες·

(ii) τη χρήση όλων των αεροναυτικών χαρτών πορείας, αναχώρησης και προσέγγισης και των σχετικών εγγράφων που περιέχουν αεροναυτικές πληροφορίες· και

(iii) την ικανότητα επικοινωνίας με τα άλλα μέλη του πληρώματος και τις υπηρεσίες αεροναυτιλίας στην αγγλική κατά τη διάρκεια όλων των σταδίων της πτήσης, συμπεριλαμβανομένου του σταδίου προετοιμασίας της πτήσης.

1.ζ. Συνθετικά μέσα πτητικής εκπαίδευσης

Όταν ένα συνθετικό μέσο πτητικής εκπαίδευσης χρησιμοποιείται για εκπαιδευτικούς σκοπούς ή προκειμένου να αποδειχθεί η απόκτηση ή η διατήρηση μίας πρακτικής δεξιότητας, το εν λόγω μέσο πτητικής εκπαίδευσης πρέπει να είναι κατάλληλο για το συγκεκριμένο επίπεδο επιδόσεων στους συγκεκριμένους τομείς οι οποίοι συνδέονται με την εκπλήρωση της σχετικής δραστηριότητας. Ειδικότερα, η προσομοίωση της διαμόρφωσης, των ικανοτήτων χειρισμού, των επιδόσεων του αεροσκάφους και της συμπεριφοράς των συστημάτων πρέπει να είναι επαρκώς αντιπροσωπευτική του αεροσκάφους.

1.η. Κύκλος μαθημάτων εκπαίδευσης

1.η.1. Η εκπαίδευση πρέπει να παρέχεται μέσω ενός κύκλου μαθημάτων.

1.η.2. Κάθε κύκλος μαθημάτων πρέπει να πληροί τις ακόλουθες προϋποθέσεις:

(i) πρέπει να καταρτίζεται αναλυτικό πρόγραμμα σπουδών για κάθε τύπο κύκλου μαθημάτων· και

(ii) ο κύκλος μαθημάτων πρέπει να περιλαμβάνει λεπτομερή ανάλυση των θεωρητικών γνώσεων και της πρακτικής πτητικής εκπαίδευσης (συμπεριλαμβανομένης της συνθετικής πτητικής εκπαίδευσης), εάν απαιτείται.

1.θ. Εκπαιδευτές

1.θ.1. Θεωρητική εκπαίδευση

Η θεωρητική εκπαίδευση πρέπει να παρέχεται από κατάλληλα ειδικευμένους εκπαιδευτές. Πρέπει:

(i) να διαθέτουν τις κατάλληλες γνώσεις στο συγκεκριμένο εκπαιδευτικό πεδίο· και

(ii) να είναι σε θέση να χρησιμοποιούν κατάλληλες τεχνικές εκπαίδευσης.

1.θ.2. Πτητική και συνθετική πτητική εκπαίδευση

Η πτητική και η συνθετική πτητική εκπαίδευση πρέπει να παρέχονται από κατάλληλα ειδικευμένους εκπαιδευτές που να διαθέτουν τα εξής τυπικά προσόντα:

(i) να πληρούν τις απαιτήσεις όσον αφορά τις απαιτούμενες θεωρητικές γνώσεις και την πείρα στα θέματα επί των οποίων πρόκειται να παράσχουν πτητική εκπαίδευση·

(ii) να είναι σε θέση να χρησιμοποιούν κατάλληλες τεχνικές εκπαίδευσης.

(iii) να έχουν εξασκηθεί στις τεχνικές εκπαίδευσης στους συγκεκριμένους ελιγμούς και στις διαδικασίες πτήσης επί των οποίων πρόκειται να παράσχουν πτητική εκπαίδευση·

(iv) να έχουν αποδείξει την ικανότητα διδασκαλίας στους τομείς στους οποίους πρόκειται να παράσχουν πτητική εκπαίδευση, συμπεριλαμβανομένης της εκπαίδευσης πριν και μετά την πτήση καθώς και της εκπαίδευσης στο έδαφος· και

(v) να συμμετέχουν τακτικά σε επανεκπαίδευση ώστε να διασφαλίζεται η ενημέρωση των προτύπων εκπαίδευσης.

Οι εκπαιδευτές πτήσεων πρέπει να έχουν το δικαίωμα να ενεργούν ως κυβερνήτες των αεροσκαφών στα οποία πραγματοποιείται η εκπαίδευση, εξαιρουμένης της περίπτωσης εκπαίδευσης σε νέους τύπους αεροσκαφών.

1.ι. Εξεταστές

1.ι.1. Τα πρόσωπα που είναι υπεύθυνα για την αξιολόγηση της ικανότητας των χειριστών πρέπει:

(i) να πληρούν ή να πληρούσαν στο παρελθόν τις απαιτήσεις που προβλέπονται για τους εκπαιδευτές πτήσεων·

(ii) να είναι σε θέση να αξιολογούν τις επιδόσεις των χειριστών και να διενεργούν πτητικές δοκιμασίες και ελέγχους.

2. Φορείς εκπαίδευσης

2.α. Απαιτήσεις σχετικά με τους φορείς εκπαίδευσης

2.α.1. Κάθε φορέας εκπαίδευσης πρέπει να συμμορφώνεται με τις ακόλουθες απαιτήσεις:

(i) πρέπει να διαθέτει όλα τα μέσα που είναι απαραίτητα για το εύρος των αρμοδιοτήτων που σχετίζονται με τη δραστηριότητά του. Τα μέσα αυτά περιλαμβάνουν, μεταξύ άλλων, τα ακόλουθα: εγκαταστάσεις, προσωπικό, εξοπλισμό, εργαλεία και υλικό, τεκμηρίωση καθηκόντων, αρμοδιοτήτων και διαδικασιών, πρόσβαση σε σημαντικά δεδομένα και τήρηση αρχείων·

(ii) πρέπει να εφαρμόζει και να διατηρεί σύστημα διαχείρισης σχετικά με την ασφάλεια και το πρότυπο της εκπαίδευσης και να επιδιώκει τη συνεχή βελτίωση του εν λόγω συστήματος· και

(iii) πρέπει να καθορίζει διακανονισμούς με άλλους οικείους φορείς, εφόσον απαιτείται, για τη διασφάλιση της διαρκούς συμμόρφωσης προς τις ανωτέρω απαιτήσεις.

3. Καλή κατάσταση της υγείας

3.α. Ιατρικά κριτήρια

3.α.1. Όλοι οι χειριστές πρέπει σε περιοδική βάση να αποδεικνύουν την καλή κατάσταση της υγείας τους για την ικανοποιητική εκτέλεση των καθηκόντων που επιτελούν, λαμβανομένου υπόψη του είδους της δραστηριότητας. Η συμμόρφωση πρέπει να αποδεικνύεται μέσω κατάλληλης αξιολόγησης βασισμένης στη βέλτιστη αεροϊατρική πρακτική, λαμβάνοντας υπόψη το είδος της δραστηριότητας και την ενδεχόμενη ψυχική και σωματική φθορά λόγω ηλικίας.

Καλή κατάσταση υγείας, η οποία εμπεριέχει τις έννοιες της σωματικής και της ψυχικής ικανότητας, σημαίνει ότι ο χειριστής δεν πάσχει από ασθένειες ή αναπηρίες που τον καθιστούν ανίκανο:

(i) εκτελεί τις ενέργειες που είναι αναγκαίες για τη λειτουργία αεροσκάφους· ή

(ii) να εκτελεί ανά πάσα στιγμή τα καθήκοντα που του ανατίθενται· ή

(iii) να έχει σωστή αντίληψη του περιβάλλοντός του/της.

3.α.2. Εάν η καλή κατάσταση υγείας δεν αποδεικνύεται πλήρως, είναι δυνατό να λαμβάνονται αντισταθμιστικά μέτρα που παρέχουν ισοδύναμη ασφάλεια πτήσεων.

3.β. Αεροϊατρικοί εξεταστές

3.β.1. Κάθε αεροϊατρικός εξεταστής πρέπει:

(i) να διαθέτει κατάλληλα προσόντα και άδεια άσκησης του ιατρικού επαγγέλματος·

(ii) να έχει εκπαιδευτεί στην αεροπορική ιατρική και να επανεκπαιδεύεται τακτικά στην αεροπορική ιατρική ώστε να διασφαλίζεται η τήρηση των προτύπων αξιολόγησης·

(iii) να διαθέτει πρακτικές γνώσεις και εμπειρία σχετικά με τις συνθήκες υπό τις οποίες οι χειριστές εκτελούν τα καθήκοντά τους.

3.γ. Αεροϊατρικά κέντρα

3.γ.1. Τα αεροϊατρικά κέντρα πρέπει να πληρούν τις ακόλουθες προϋποθέσεις:

(i) να διαθέτουν όλα τα μέσα που είναι απαραίτητα για το πεδίο των αρμοδιοτήτων που σχετίζονται με τη δραστηριότητά του. Τα μέσα αυτά περιλαμβάνουν, μεταξύ άλλων, τα ακόλουθα: εγκαταστάσεις, προσωπικό, εξοπλισμό, εργαλεία και υλικό, τεκμηρίωση καθηκόντων, αρμοδιοτήτων και διαδικασιών, πρόσβαση σε σημαντικά δεδομένα και τήρηση αρχείων·

(ii) να εφαρμόζουν και να διατηρούν σύστημα διαχείρισης σχετικά με την ασφάλεια και το επίπεδο της ιατρικής αξιολόγησης και να επιδιώκουν τη διαρκή βελτίωση του εν λόγω συστήματος·

(iii) να καθορίζουν διακανονισμούς με άλλους οικείους φορείς, εφόσον απαιτείται, για τη διασφάλιση της διαρκούς συμμόρφωσης προς τις ανωτέρω απαιτήσεις.

ΠΑΡΑΡΤΗΜΑ IV

Βασικές απαιτήσεις για αεροπορικές δραστηριότητες που αναφέρονται στο άρθρο 6β

1. Γενικά

1.α. Καμία πτήση δεν πρέπει να εκτελείται εάν τα μέλη του πληρώματος και, κατά περίπτωση, όλο το υπόλοιπο επιχειρησιακό προσωπικό που συμμετέχει στην προετοιμασία και την εκτέλεσή της δεν είναι εξοικειωμένο με τους εφαρμοστέους νόμους, τους κανονισμούς και τις διαδικασίες που σχετίζονται με την εκτέλεση των καθηκόντων τους, που έχουν καθοριστεί για τις περιοχές από τις οποίες θα διέλθει, τα αεροδρόμια που προγραμματίζεται να χρησιμοποιηθούν και τις σχετικές αεροναυτιλιακές εγκαταστάσεις.

1.β. Κάθε πτήση πρέπει να εκτελείται κατά τρόπο ώστε να τηρούνται οι διαδικασίες πτητικής λειτουργίας που προσδιορίζονται στο εγχειρίδιο πτήσης ή, κατά περίπτωση, στο εγχειρίδιο πτητικής λειτουργίας για την προετοιμασία και την εκτέλεση της πτήσης. Προς διευκόλυνση τούτου, πρέπει να υπάρχει ένα σύστημα καταλόγου ελέγχων προς χρήση, ανάλογα με την περίπτωση, από τα μέλη του πληρώματος σε όλες τις φάσεις πτητικής λειτουργίας του αεροσκάφους, υπό κανονικές, μη φυσιολογικές συνθήκες και συνθήκες έκτακτης ανάγκης. Πρέπει να θεσπιστούν διαδικασίες για όλες τις ευλόγως προβλέψιμες περιστάσεις έκτακτης ανάγκης.

1.γ. Πριν από κάθε πτήση, πρέπει να προσδιορίζονται οι ρόλοι και τα καθήκοντα κάθε μέλους του πληρώματος. Ο κυβερνήτης πρέπει να είναι υπεύθυνος για την πτητική λειτουργία και την ασφάλεια του αεροσκάφους και για την ασφάλεια όλων των μελών του πληρώματος, των επιβατών και του φορτίου του αεροσκάφους.

1.δ. Αντικείμενα ή ουσίες, που ενδέχεται να θέσουν σε σημαντικό κίνδυνο την υγεία, την ασφάλεια, τα περιουσιακά στοιχεία ή το περιβάλλον, όπως είναι τα επικίνδυνα εμπορεύματα, τα όπλα και τα πυρομαχικά, δεν πρέπει να μεταφέρονται επί κανενός αεροσκάφους, εκτός εάν εφαρμόζονται ειδικές διαδικασίες και οδηγίες ασφάλειας για τον μετριασμό των σχετικών κινδύνων.

1.ε. Όλα τα στοιχεία, τα έγγραφα, τα αρχεία και οι πληροφορίες που απαιτούνται για την καταγραφή της συμμόρφωσης με τις προϋποθέσεις που ορίζονται στο σημείο 5.γ πρέπει να τηρούνται σε κάθε πτήση και να παραμένουν διαθέσιμα για ένα ελάχιστο χρονικό διάστημα ανάλογα με το είδος της δραστηριότητας.

2. Προετοιμασία πτήσης

2.α. Καμία πτήση δεν πρέπει να ξεκινά χωρίς να έχει εξακριβωθεί με κάθε διαθέσιμο εύλογο μέσο ότι πληρούνται όλες οι ακόλουθες προϋποθέσεις:

2.α.1. Για την εκτέλεση της πτήσης είναι διαθέσιμες οι κατάλληλες υπηρεσίες που απαιτούνται για την πτήση και για την ασφαλή πτητική λειτουργία του αεροσκάφους, συμπεριλαμβανομένων υπηρεσιών επικοινωνιών και βοηθημάτων αεροναυτιλίας, λαμβάνοντας υπόψη τα διαθέσιμα έγγραφα AIS.

2.α.2. Το πλήρωμα είναι εξοικειωμένο και οι επιβάτες έχουν ενημερωθεί για τη θέση και τη χρήση του αντίστοιχου εξοπλισμού επείγουσας ανάγκης. Στο πλήρωμα και στους επιβάτες πρέπει να παρέχεται επαρκής ενημέρωση με συγκεκριμένες πληροφορίες σχετικά με τις διαδικασίες έκτακτης ανάγκης και τη χρήση του εξοπλισμού ασφάλειας του θαλάμου επιβατών.

2.α.3. Ο κυβερνήτης βεβαιώνεται ότι:

(i) το αεροσκάφος είναι αξιόπλοο, όπως ορίζεται στο σημείο 6·

(ii) εφόσον απαιτείται, το αεροσκάφος είναι δεόντως καταχωρημένο και τα σχετικά πιστοποιητικά βρίσκονται επί του αεροσκάφους·

(iii) τα όργανα και εξοπλισμός τα οποία ορίζονται στο σημείο 5 και απαιτούνται για την εκτέλεση της πτήσης είναι εγκατεστημένα στο αεροσκάφος και βρίσκονται σε κατάσταση συνεχούς επιχειρηματικής ετοιμότητας, εκτός εάν δεν είναι υποχρεωτικά βάσει των όσων ορίζονται στον ισχύοντα κατάλογο ελάχιστου εξοπλισμού (ΚΕΕ) ή άλλο ισοδύναμο έγγραφο·

(iv) η μάζα του αεροσκάφους και η θέση του κέντρου βάρους είναι τέτοιες που η πτήση μπορεί να εκτελεστεί εντός των ορίων που περιγράφονται στα έγγραφα αξιοπλοΐας·

(v) όλες οι αποσκευές του θαλάμου επιβατών, οι χειραποσκευές και το φορτίο έχουν φορτωθεί και αποθηκευτεί ασφαλώς· και

(vi) σε κανένα σημείο της πτήσης δεν υπερβαίνονται οι περιορισμοί πτητικής λειτουργίας του αεροσκάφους που ορίζονται στο σημείο 4.

2.α.4. Το πλήρωμα πτήσης έχει στη διάθεσή του πληροφορίες σχετικά με τις μετεωρολογικές συνθήκες που επικρατούν στα σημεία αναχώρησης και προορισμού και, κατά περίπτωση, τα εναλλακτικά αεροδρόμια, καθώς και τις συνθήκες κατά τη διαδρομή. Πρέπει να δίδεται ιδιαίτερη προσοχή σε δυνητικά επικίνδυνες ατμοσφαιρικές συνθήκες.

2.α.5. Σε περίπτωση που είναι γνωστό ή αναμένεται ότι κατά την πτήση θα απαντηθούν συνθήκες παγιοποίησης, το αεροσκάφος πρέπει να είναι πιστοποιημένο, εξοπλισμένο ή/και διασκευασμένο για να λειτουργεί με ασφάλεια στις συγκεκριμένες συνθήκες.

2.α.6. Σε κάθε πτήση που πραγματοποιείται βάσει των κανόνων πτήσεων εξ όψεως, οι μετεωρολογικές συνθήκες κατά τη διάρκεια της διαδρομής της πτήσης πρέπει να είναι τέτοιες που να καθίσταται δυνατή η συμμόρφωση με τους συγκεκριμένους κανόνες πτήσης. Σε κάθε πτήση που πραγματοποιείται βάσει των κανόνων πτήσεων με όργανα πρέπει να επιλέγεται προορισμός και, κατά περίπτωση, εναλλακτικό/ά αεροδρόμιο/α όπου μπορεί να προσγειωθεί το αεροσκάφος, λαμβάνοντας υπόψη ιδίως τις προβλεπόμενες μετεωρολογικές συνθήκες, τον διαθέσιμο εξοπλισμό αεροναυτιλίας, τις διαθέσιμες υπηρεσίες εδάφους και τις εγκεκριμένες από το κράτος στο οποίο βρίσκεται ο προορισμός ή/και το εναλλακτικό αεροδρόμιο διαδικασίες πτήσεων με όργανα.

2.α.7. Η ποσότητα καυσίμων και λιπαντικών που φέρει το αεροσκάφος είναι επαρκής ώστε να εξασφαλίζεται η ασφαλής ολοκλήρωση της σχεδιαζόμενης πτήσης, λαμβάνοντας υπόψη τις μετεωρολογικές συνθήκες, τυχόν στοιχεία που μπορεί να επηρεάσουν τις επιδόσεις του αεροσκάφους και τυχόν καθυστερήσεις που αναμένεται να σημειωθούν κατά την πτήση. Επίσης, μεταφέρεται απόθεμα καυσίμων για την αντιμετώπιση εκτάκτων αναγκών. Εφόσον απαιτείται, θεσπίζονται διαδικασίες για την διαχείριση καυσίμων κατά τη διάρκεια της πτήσης.

3. Πτητικές λειτουργίες

3.α. Όσον αφορά τις πτητικές λειτουργίες, πρέπει να πληρούνται όλες οι ακόλουθες προϋποθέσεις:

3.α.1. Λαμβάνοντας υπόψη τον τύπο του αεροσκάφους, κατά την απογείωση και την προσγείωση και όποτε κρίνεται απαραίτητο από τον κυβερνήτη, για λόγους ασφαλείας, όλα τα μέλη πληρώματος θαλάμου επιβατών παραμένουν καθήμενα στις καθορισμένες θέσεις πληρώματος και χρησιμοποιούν τα παρεχόμενα ανάλογα με τον τύπο του αεροσκάφους συστήματα πρόσδεσης.

3.α.2. Όλα τα μέλη του πληρώματος πτήσης που βρίσκονται σε υπηρεσία στο θάλαμο διακυβέρνησης παραμένουν στις θέσεις τους, προσδεμένα με τις ζώνες ασφαλείας, εκτός εάν κατά τη διάρκεια της διαδρομής συντρέξουν λόγοι σωματικής ή λειτουργικής ανάγκης.

3.α.3. Λαμβάνοντας υπόψη τον τύπο του αεροσκάφους, πριν από την απογείωση και την προσγείωση, κατά την τροχοδρόμηση και όποτε κρίνεται απαραίτητο για λόγους ασφαλείας, ο κυβερνήτης εξασφαλίζει ότι κάθε επιβάτης του αεροσκάφους είναι καθισμένος σε κάθισμα ή σε θέση-κρεβάτι προσδεμένος κατάλληλα με τη ζώνη ασφαλείας.

3.α.4. Κάθε πτήση εκτελείται κατά τρόπο ώστε να τηρείται η ενδεδειγμένη απόσταση από άλλα αεροσκάφη και να εξασφαλίζεται η αποφυγή εμποδίων σε όλα τα στάδια της πτήσης. Η εν λόγω απόσταση πρέπει να είναι τουλάχιστον η απαιτούμενη από τους ισχύοντες κανόνες εναέριας κυκλοφορίας.

3.α.5. Καμία πτήση δεν συνεχίζεται εάν οι γνωστές συνθήκες δεν είναι τουλάχιστον ισοδύναμες με εκείνες του σημείου 2. Επίσης, σε περίπτωση πτήσης που πραγματοποιείται βάσει των κανόνων πτήσεων με όργανα, η προσέγγιση αεροδρομίου δεν συνεχίζεται κάτω από ορισμένα προκαθορισμένα ύψη ή πέρα από ορισμένη θέση, εάν δεν πληρούνται τα προκαθορισμένα κριτήρια ορατότητας.

3.α.6. Σε περίπτωση επείγουσας ανάγκης, ο κυβερνήτης εξασφαλίζει ότι όλοι οι επιβάτες λαμβάνουν οδηγίες για να προβούν στις κατάλληλες, σύμφωνα με την περίσταση, ενέργειες επείγουσας ανάγκης.

3.α.7. Κάθε κυβερνήτης λαμβάνει όλα τα απαραίτητα μέτρα για την ελαχιστοποίηση των επιπτώσεων στην πτήση από τη συμπεριφορά επιβατών που προκαλούν αναστάτωση.

3.α.8. Κανένα αεροσκάφος δεν πρέπει να τροχοδρομεί σε πίστα αεροδρομίου ή να τίθεται σε λειτουργία ο κινητήρας του, εάν το πρόσωπο που βρίσκεται στα χειριστήρια του αεροσκάφους δεν είναι κατάλληλα εκπαιδευμένο.

3.α.9. Όποτε απαιτείται, χρησιμοποιούνται οι εφαρμοστέες διαδικασίες για τη διαχείριση καυσίμων κατά τη διάρκεια της πτήσης.

4. Επιδόσεις του αεροσκάφους και περιορισμοί πτητικής λειτουργίας

4.α. Η πτητική λειτουργία κάθε αεροσκάφους πρέπει να είναι σύμφωνη με τα έγγραφα της πτητικής ικανότητάς του και όλες τις συναφείς διαδικασίες και τους περιορισμούς λειτουργίας όπως αναφέρονται, κατά περίπτωση, στο εγκεκριμένο εγχειρίδιο πτήσης του αεροσκάφους ή σε ισοδύναμα έγγραφα. Το εγχειρίδιο πτήσης ή τα ισοδύναμα έγγραφα πρέπει να βρίσκονται στη διάθεση του πληρώματος και να ενημερώνονται για κάθε αεροσκάφος.

4.β. Η πτητική λειτουργία του αεροσκάφους πρέπει να γίνεται σύμφωνα με τα ισχύοντα έγγραφα σχετικά με το περιβάλλον.

4.γ. Καμία πτήση δεν πρέπει να ξεκινά ή να συνεχίζεται εάν οι προβλεπόμενες επιδόσεις ενός αεροσκάφους, λαμβανομένων υπόψη όλων των παραγόντων που επηρεάζουν σημαντικά τα επίπεδα των επιδόσεων του, δεν είναι τέτοιες που να επιτρέπουν την εκτέλεση όλων των σταδίων της πτήσης εντός των προβλεπόμενων αποστάσεων/περιοχών και αποστάσεων/ύψους αποφυγής εμποδίων με βάση την προβλεπόμενη μάζα πτητικής λειτουργίας. Οι παράγοντες που σχετίζονται με τις επιδόσεις και επηρεάζουν σημαντικά την απογείωση, την πτήση και την προσέγγιση/προσγείωση είναι, ιδίως:

(i) οι διαδικασίες λειτουργίας·

(ii) το ύψος πίεσης του αεροδρομίου·

(iii) η θερμοκρασία·

(iv) ο άνεμος·

(v) το μέγεθος, η κλίση και η κατάσταση του χώρου απογείωσης/προσγείωσης· και

(vi) η κατάσταση της ατράκτου, των προωθητικών συστημάτων ή των υπόλοιπων συστημάτων του αεροσκάφους, λαμβανομένης υπόψη της πιθανής υποβάθμισής τους.

4.γ.1. Οι παράγοντες αυτοί πρέπει να λαμβάνονται υπόψη άμεσα ως επιχειρησιακές παράμετροι ή έμμεσα μέσω προβλέψεων ή περιθωρίων, που είναι δυνατόν να περιλαμβάνονται στον σχεδιασμό των